5 προτάσεις για φθηνό city-hopping στο εξωτερικό | Skyscanner Greece\nnews inspiration 5 προτάσεις για φθηνό city-hopping στις πόλεις του κόσμου\nΑναρτήθηκε στις\t 27/07/2019 από Danai Molocha\n5 προτάσεις για φθηνό city-hopping στις πόλεις του κόσμου\nΜε απίστευτες προσφορές για ταξίδια στο εξωτερικό, είναι πλέον πιο εύκολο από ποτέ να “πεταχτείτε” από πόλη σε πόλη, συνδυάζοντας μεμιάς δημοφιλείς προορισμούς της Ευρώπης και του κόσμου. Η Skyscanner ξεδιπλώνει τον ταξιδιωτικό χάρτη και σάς παρουσιάζει 5 φανταστικές, οικονομικές προτάσεις για city-hopping!\nΤαξιδιωτικά Νέα Skyscanenr\nΜ’ ένα σμπάρο, δυο-τρία τριγώνια: Κάντε κάτι έξω απ’ τα συνηθισμένα για τις φετινές διακοπές, κλείνοντας αεροπορικά για ένα πολυπολιτισμικό city-hopping στις πόλεις του κόσμου. Ιδιαίτερα όσον αφορά τα πιο μακρινά ταξίδια στο εξωτερικό, ξεκινήστε αναζητώντας πτήσεις από στρατηγικά σημεία, όπως τo αεροδρόμιo Τσανγκί της Σιγκαπούρης. Οι πτήσεις από μεγάλα διεθνή κέντρα δεν είναι μόνο περισσότερες, αλλά και φθηνότερες, προσφέροντας περισσότερες επιλογές για να συνεχίσετε το city-hopping σε πόλεις που, διαφορετικά, θα σας κόστιζαν μια περιουσία.\nTip: Oι παρακάτω τιμές αφορούν απευθείας πτήσεις. Αν έχετε αρκετή ευελιξία και χρόνο, θα βρείτε αρκετά πιο φθηνές πτήσεις με ανταπόκριση για κάποιους απ’ τους πιο ακριβούς προορισμούς στη λίστα μας.\nΑεροπορικά από Ελλάδα για Οπουδήποτε\nCity-hopping στο εξωτερικό: 5 προτάσεις για φθηνά ταξίδια από πόλη σε πόλη\n1. Για μουσεία, ψώνια και νυχτερινή ζωή: Βιέννη – Στοκχόλμη – Βερολίνο\nΑπ’ τον Κλιμτ στο Fluxus, η πόλη της Βιέννης πρωτοστατεί στην τέχνη – και τα πρώτης τάξεως μουσεία της είναι η απόδειξη. Μερικά απ’ τα καλύτερα της πόλης συγκεντρώνονται στο MuseumQuartier, ένα απ’ τα 10 μεγαλύτερα πολιτιστικά συγκροτήματα στον κόσμο. Συνδυάστε μια επίσκεψη για μοντέρνα τέχνη στο mumok με shopping στα γύρω art shops, κλείνοντας με ελαφριά αυστριακή κουζίνα στο στιλάτο Corbaci.\nΗ Βιέννη, όμως, είναι ξακουστή και για τα καφέ της. Ρουφήξτε την ατμόσφαιρα, κι έναν Wiener Melange στο αυτοκρατορικό Café Central, όπως άλλοτε έκαναν θρυλικές προσωπικότητες – ανάμεσά τους, ο Φρόυντ και ο Τρότσκι. Για διαμονή επιλέξτε το ιστορικό Hotel Atlanta, λίγα λεπτά απ’ το Μουσείο Φρόυντ και άλλα αξιοθέατα του ιστορικού κέντρου.\nΤα αεροπορικά από τη Βιέννη για την πρωτεύουσα του Scandi chic, τη Στοκχόλμη, θα σας κοστίσουν περίπου όσο ένα φθηνό δείπνο. Μust αξιοθέατα της Στοκχόλμης περιλαμβάνουν το Μουσείο Nobel και το Μουσείο Φωτογραφίας – που στεγάζει κι ένα κλασάτο, βραβευμένο εστιατόριο. Η σουηδική πρωτεύουσα κλέβει τα βλέμματα, βέβαια, και με τα ντιζαϊνάτα μαγαζιά της. Για μάρκες βολτάρετε στο Bibliotekstan, ενώ oι ανεξάρτητες μπουτίκ του SoFo (south of Folkungagatan) θα σας δελεάσουν με στιλάτο vintage και – τι άλλο; – αυθεντικό σουηδικό ντιζάιν.\nΤο καλοκαίρι το παζάρι Hornstulls στο Södermalm σας περιμένει για ψώνια με… street υπογραφή. Μόλις πέσει ο ήλιος, δώστε ραντεβού για νυχτερινή διασκέδαση στα house και techno κλαμπάκια της περιοχής. Για φθηνά και καλόγουστα δωμάτια επιλέξτε το ξενοδοχείο Birger Jarl, δυο βήματα απ’ τα μαγαζιά του Bibliotekstan.\nΚαμιά πόλη της Ευρώπης δεν συγκρίνεται βέβαια με τη Μέκκα του clubbing, το Βερολίνο. Κάντε το πρώτο βήμα με μια φθηνή πτήση από Στοκχόλμη. Γυρίστε τα πιο διάσημα αξιοθέατα την ημέρα – απ’ το κλασικό Νησί των Μουσείων στον ναό της σύγχρονης street art, το Urban Nation. Ψωνίστε ιδιοσυγκρασιακά, φθηνά σουβενίρ σε αγορές του δρόμου όπως αυτή που στήνεται, βρέξει-χιονίσει, στη Boxhagener Platz. Kαι κλείστε με μια βραδιά στο φημισμένο κλαμπ Berghain – γνωστό, συν τοις άλλοις, γιατί “ρίχνει πόρτα” χωρίς καμιά καλή δικαιολογία! Εναλλακτικά, το βιομηχανικό Griessmuehle σάς περιμένει με cool ατμόσφαιρα δίπλα στον ποταμό Spree. Για απόλυτη χαλάρωση μετά το clubbing κλείστε διαμονή στo Calma Berlin Mitte – όνομα και πράγμα.\nΣυγκεντρώσαμε τα καλύτερα αξιοθέατα και προτάσεις για city-hopping ταξίδια στη Βιέννη, τη Στοκχόλμη και το Βερολίνο.\nΑεροπορικά από Ελλάδα για Βιέννη: από 15€\nΑεροπορικά από Βιέννη για Στοκχόλμη: από 15€\nΑεροπορικά από Στοκχόλμη για Βερολίνο: από 29€\nΑεροπορικά από Βερολίνο για Ελλάδα: από 23€\nΦθηνά αεροπορικά για Βιέννη\n2. Για τέχνη, μεγαλειώδη αρχιτεκτονική και ψαγμένα πιάτα: Βουδαπέστη – Αγία Πετρούπολη – Ρίγα\nΞεκινήστε το city-hopping στην Ανατολική Ευρώπη από τη Βουδαπέστη της Ουγγαρίας. Η μία-σε-δύο πόλεις της Βούδας και της Πέστης, που απλώνεται μεγαλειωδώς στις απέναντι όχθες του Δούναβη, καθηλώνει τον επισκέπτη με το νεο-γοτθικό Ουγγρικό Κοινοβούλιο και το επιβλητικό σύμπλεγμα του Κάστρου της Βούδας, που εποπτεύει την πόλη απ’ τον απέναντι λόφο. Αξίζει να χαθείτε, όμως, και στα στενά της Πέστης, όπου θα ξετρυπώσετε τα ατμοσφαιρικά ruin bars – κάτι σαν hip καταλήψεις.\nΠιάστε τραπέζι στον πολυχώρο Mazel Tov, στην ολοζώντανη εβραϊκή συνοικία, για να γευτείτε δημιουργικές ισραηλινές και μεσογειακές γεύσεις συνοδεία ουγγρικού μπράντι pálinka. Μην προσπεράσετε όμως κι ένα ποτηράκι απ’ τα εύγεστα ντόπια κρασιά! Tο πλοίο-ξενοδοχείο Boat Hotel Fortuna προσφέρει προνομιακές τιμές αν θέλετε να ξυπνήσετε στην κυριολεξία πάνω στον Δούναβη.\nΑπό τη Βουδαπέστη κλείστε φθηνά αεροπορικά για την Αγία Πετρούπολη, πρώην πρωτεύουσα της Ρωσικής Αυτοκρατορίας στις όχθες της Βαλτικής. Περιδιαβείτε τα κανάλια της “Βενετίας του Βορρά”, διάσπαρτα με νεοκλασικά και μπαρόκ αρχιτεκτονήματα. Το παραθαλάσσιο παλάτι Peterhof – η “απάντηση” του Μεγάλου Πέτρου στις Βερσαλλίες -, ο Ναός του Χυμένου Αίματος και, φυσικά, το παγκοσμίου φήμης μουσείο τέχνης Ερμιτάζ είναι μόνο μερικά απ’ τα αξιοθέατα της Αγίας Πετρούπολης που κόβουν την ανάσα.\nΓια το βραδάκι, ένα απ’ τα must του ταξιδιού στην Αγία Πετρούπολη είναι μια παράσταση όπερας ή χορού στο πρώτης τάξεως Θέατρο Mariinsky. Το ξενοδοχείο Russ προσφέρει οικονομική διαμονή στην καρδιά της πόλης – και σάουνα για απόλυτο ριλάξ μετά το περπάτημα!\nMόνο 1 ώρα & 20 λεπτά απ’ την Αγία Πετρούπολη με το αεροπλάνο, μία ακόμα πόλη της Βαλτικής σάς προσκαλεί για γευστικό city-hopping. Η ιστορία της Ρίγας ξεκινά τον 13ο αιώνα, και μέχρι σήμερα σαγηνεύει με γοτθικoύς οβελίσκους και περίτεχνα δείγματα αρ νουβό. Αξίζει πάντως ν’ αφήσετε για λίγο τα κουκλίστικα σοκάκια της για να επισκεφτείτε τις μπουτίκ, τα καφέ και τις γκαλερί της συνοικίας με τις αποθήκες Spīķeri.\nOι γευστικές περιπέτειες στη Ρίγα ξεκινούν απ’ την αχανή Κεντρική Αγορά. Ο καλύτερος τρόπος, όμως, για να εμβαθύνετε περισσότερο στην κουζίνα της Λετονίας είναι να κάνετε μια ολοήμερη ξενάγηση. Η ημέρα σας θα ξεκινήσει με μια γραφική κρουαζιέρα στο κανάλι και θα κλείσει ιδανικά με δείπνο σ’ ένα απ’ τα πιο ποιοτικά εστιατόρια της πόλης. Γνωρίστε την πιο ντιζαϊνάτη πλευρά της λετονικής φιλοξενίας στο Park Inn, κοντά στο αεροδρόμιο και την Παλιά Πόλη της Ρίγας.\nΠάρτε ιδέες για το ταξίδι σας στη Βουδαπέστη απ’ τη λίστα μας με τα τοπ αξιοθέατα και προτάσεις στην πόλη.\nΑεροπορικά από Ελλάδα για Βουδαπέστη: από 15€\nΑεροπορικά από Βουδαπέστη για Αγία Πετρούπολη: από 40€\nΑεροπορικά από Αγία Πετρούπολη για Ρίγα: από 128€\nΑεροπορικά από Ρίγα για Ελλάδα: από 74€\n3. Για γκλάμουρ, extreme shopping και extreme sports: Μανάμα – Ντουμπάι – Μουσκάτ\nΣτις πόλεις του Περσικού Κόλπου τo city-hopping στο εξωτερικό παίρνει άλλες διαστάσεις. Ξεκινήστε το ταξίδι σας απ’ τη Μανάμα, πρωτεύουσα ενός ανεξερεύνητου ακόμα προορισμού της Μέσης Ανατολής, το Μπαχρέιν. Απ’ τα αξιοθέατα της δυναμικής μητρόπολης ξεχωρίζουν τα μυστηριακά, μοσχοβολιστά σουκ και το τζαμί Αλ Φατίχ, το μεγαλύτερο της χώρας.\nΜη χάσετε όμως και μια εκδρομή μέχρι το νησί Muharraq – ένα απ’ τα 30 νησιά του Μπαχρέιν. Πέρα απ’ τα φωτογενή αρχοντόσπιτα των εμπόρων, το αγαπημένο σπορ εδώ είναι το… κυνήγι μαργαριταριών. Βουτήξτε για στρείδια με μάσκα ή καταδυτικό εξοπλισμό – κι αν βρείτε μαργαριτάρια, η αξία τους εκτιμάται στο τέλος του ταξιδιού σας! To Hotel Diva στη Μανάμα χαρίζει πανοραμική θέα απ’ τα δωμάτια και την πισίνα της ταράτσας.\nΑπ’ το διεθνές αεροδρόμιο του Muharraq θα βρίσκεστε μέσα σε μία ώρα και κάτι στο Ντουμπάι. Χλιδάτα εμπορικά κέντρα όπως το Μall of the Emirates όχι μόνο προσφέρονται για ψώνια μέχρι τελικής πτώσεως, αλλά περιλαμβάνουν εκθαμβωτικά αξιοθέατα και αξιοπερίεργα όπως… μια πίστα για σκι! Στο Nτουμπάι θα βρείτε επίσης το ψηλότερο κτίριο του κόσμου, το Burj Khalifa.\nAν δεν σας φοβίζουν τα ύψη, πιο εξωπραγματική θέα ακόμα θα απολαύσετε κάνοντας skydiving, ένα απ’ τα αγαπημένα σπορ στην πόλη. Εναλλακτικά, αρκεστείτε στο surfing στους αμμόλοφους με μια εκδρομή στην έρημο, μόλις 30 λεπτά μακριά με το αυτοκίνητο απ’ το Ντουμπάι. Προσιτή πολυτέλεια στην πόλη προσφέρει το ξενοδοχείο Al Bandar Rotana δίπλα στο Dubai Creek, το ποτάμι που διασχίζει την πόλη.\nΦθηνά αεροπορικά απ’ το Ντουμπάι θα σας ταξιδέψουν μέχρι την πρωτεύουσα του Ομάν, το Μουσκάτ. Η πόλη “κόβει” κάτι σε γκλαμουριά, ανταμείβωντας τους ταξιδιώτες με όμορφες παραλίες (αυτές των μεγάλων ξενοδοχείων είναι λιγότερο συντηρητικές) και παραδοσιακά θολοσκεπή αραβικά κτίσματα.\nΦωλιασμένη ανάμεσα στον Κόλπο του Ομάν και τα βουνά Hajar θα συναντήστε επίσης τη μαρίνα Bandar Al Rowdha. Από δω μπορείτε να πάρετε το πλοίο για να δείτε δελφίνια και φάλαινες στα ανοιχτά, ή να κάνετε καταδύσεις στον τροπικό βυθό του σουλτανάτου. Απ’ τις πιο value-for-money επιλογές για διαμονή στο Μουσκάτ προσφέρει το ξενοδοχείο Golden Tulip Headington Ruwi.\nZήστε το ταξίδι σας στο Ντουμπάι στο έπακρο με τον αναλυτικό οδηγό διακοπών της Skyscanner.\nΑεροπορικά από Ελλάδα για Μανάμα: από 397€\nΑεροπορικά από Μανάμα για Ντουμπάι: από 89€\nΑεροπορικά από Ντουμπάι για Μουσκάτ: από 78€\nΑεροπορικά από Μουσκάτ για Ελλάδα: από 424€\nΦθηνά αεροπορικά για Μανάμα\nΞενοδοχεία στη Μανάμα\n4. Για ιστορία, αγορές και εξερεύνηση στη μεσογειακή Αφρική: Καζαμπλάνκα – Τύνιδα – Κάιρο\nTo city-hopping στη μεσογειακή Βόρεια Αφρική ξεκινά απ’ την Καζαμπλάνκα. Αν και η πολύβουη κοσμοπολίτισσα του Μαρόκου χρωστά περισσότερο σήμερα την κινηματογραφική αίγλη της στη θρυλική ομώνυμη ταινία με τον Μπόγκαρτ και τη Μπέργκμαν, χαρίζει φωτογενή ενσταντανέ στα μαγαζάκια της μεντίνας, αλλά και το μεγαλειώδες Tέμενος του Χασάν Β’, δίπλα στον Ατλαντικό – ένα απ’ τα 5 μεγαλύτερα του κόσμου.\nΠεριπλανηθείτε στα μπουλεβάρντα και τις πλατείες που μιξάρουν μαροκινή παράδοση και γαλλικό αρ νουβό, και κλείστε τη μέρα σας μ’ ένα κοκτέιλ στο Rick’s Café Casablanca, ένα σινεφίλ στέκι με αμπιάνς εμπνευσμένο απ’ την ταινία. Για προσιτή κομψότητα στο κέντρο της πόλης κλείστε δωμάτιο στο Onomo Hotel Casablanca City Center.\nΜια φθηνή απευθείας πτήση θα σας φέρει απ’ την Καζαμπλάνκα στην Τύνιδα. Τα παλάτια, οι μαντράσες και τα τζαμιά της μεντίνας – με κορυφαίο το τέμενος Al-Zaytuna – την ανέδειξαν σε Μνημείο Παγκόσμιας Κληρονομιάς της UNESCO. Μεθύστε με λαχταριστές γεύσεις, αρώματα και βουνά από πολύχρωμα σουβενίρ στα γραφικά σουκ της, ενώ ένα απ’ τα highlights του ταξιδιού στην Τυνισία αποτελεί και η πολύχρωμη Κεντρική Αγορά, γεμάτη λουλούδια και μπαχαρικά.\nMη χάσετε, τέλος, τα ρωμαϊκά μωσαϊκά στο εξαιρετικό Εθνικό Μουσείο Bardo και τα καθηλωτικά μνημεία της Αρχαίας Καρχηδόνας, λίγο μετά το αεροδρόμιο της Τύνιδας-Καρχηδόνας, μόλις 25 λεπτά με το αυτοκίνητο απ’ την πόλη. Παραδοσιακή φιλοξενία και κλασάτο ντεκόρ στη μεντίνα της Τύνιδας παντρεύει το εκθαμβωτικό Palais Bayram.\nΤελευταία στάση του city-hopping στις πόλεις της Βόρειας Αφρικής είναι το Κάιρο της Αιγύπτου. Το μόνο σωζώμενο απ’ τα 7 Θαύματα του Αρχαίου Κόσμου, η Μεγάλη Πυραμίδα (γνωστή και ως Πυραμίδα του Χέοπα, μια και χτίστηκε ως τάφος του ομώνυμου Φαραώ) είναι, μαζί με τη Μεγάλη Σφίγγα, τα πιο επιβλητικά μνημεία στην κοντινή Νεκρόπολη της Γκίζας, με ιστορία σχεδόν 5 χιλιετιών. Η πόλη του Καΐρου, αναμενόμενα, είναι γεμάτη ιστορία, και αξίζει ν’ αφήσετε αρκετό χρόνο στη διάθεσή σας για να επισκεφτείτε αξιοθέατα όπως το εξαιρετικό Αιγυπτιακό Μουσείο του Καΐρου.\nΜην προσπεράσετε, όμως, και τις απλές χαρές μιας περιπλάνησης στα σοκάκια του μεσαιωνικού Khan el-Khalili. Μπορεί οι εικόνες εδώ να είναι μακράν πιο “ταπεινές” συγκριτικά, κλέβουν όμως εξίσου τις καρδιές των ταξιδιωτών. Ψάχνετε δωμάτιο με θέα στον Νείλο; Η πολυτέλεια συνοδεύεται από ένα απίστευτο αιγυπτιακό πανόραμα στο Fairmont Nile City.\nΠροτείνουμε 10 σινεματικά αξιοθέατα κι εκδρομές για ένα αξέχαστο ταξίδι στο Μαρόκο.\nΑεροπορικά από Ελλάδα για Καζαμπλάνκα: από 59€\nΑεροπορικά από Καζαμπλάνκα για Τύνιδα: από 77€\nΑεροπορικά από Τύνιδα για Κάιρο: από 114€\nΑεροπορικά από Κάιρο για Ελλάδα: από 99€\n5. Για νουντλς, oυρανοξύστες και street life: Σιγκαπούρη–Κουάλα Λουμπούρ–Πεκίνο\nΕκμεταλλευτείτε τις οικονομικές απευθείας πτήσεις της Scoot προς Σιγκαπούρη για city-hopping διακοπές στις επιβλητικές μητροπόλεις της Ασίας. Φωτογραφίστε το φουτουριστικό τοπίο της πόλης απ’ την πλατφόρμα Sands SkyPark του σήμα-κατατεθέν ξενοδοχείου Marina Bay Sands (αν δεν ταξιδεύετε με budget, επιλέξτε το και για πεντάστερη διαμονή). Το μάτι φτάνει μέχρι το αστικό πάρκο Gardens by the Bay, ένα απ’ τα highlights της Σιγκαπούρης χάρη στα αλλόκοσμα γλυπτά σε σχήμα δέντρων που το πλαισιώνουν. Θα περπατήσετε, μάλιστα, ανάμεσά τους χάρη στην υπερυψωμένη πλατφόρμα που τα περιβάλλει.\nΑπ’ τα καλύτερα νουντλς στην πόλη σερβίρει το καντονέζικο εστιατόριο Summer Pavilion, βραβευμένο μ’ ένα αστέρι Michelin. Αν, πάντως, στοχεύετε μόνο στη γεύση και όχι στο ντεκόρ, φθηνό αλλά λαχταριστό φαγητό θα βρείτε στον πρώτο πάγκο στον κόσμο που βραβεύτηκε με ένα αστέρι Michelin, αυτόν του σεφ Liao Fan στην Τσαινατάουν.\nΜόνο μία ώρα, και μια φθηνή πτήση μακριά βρίσκεται η πρωτεύουσα της Μαλαισίας Κουάλα Λουμπούρ. Οι ναοί μέσα στις σπηλιές Batu είναι απ’ τα πιο εντυπωσιακά αξιοθέατα της πόλης. Διεθνείς ταξιδιώτες, όμως, συρρέουν παράλληλα για να θαυμάσουν το σύμβολο της σύγχρονης, δυναμικής αυτής μητρόπολης: τους διαστημικούς Δίδυμους Πύργους Petronas, που υψώνονται 451.9 μέτρα πάνω απ’ την Κουάλα Λουμπούρ.\nΓια να χορτάσετε τον φουτουριστικό καμβά της πόλης, ανεβείτε το ηλιοβασίλεμα στον γυάλινο κύβο του KL Tower, που σχίζει τον ουρανό στα 300 μέτρα ψηλά! Το βραδάκι πιείτε ένα κοκτέιλ στο rooftop του SkyBar με φόντο τους φωτισμένους πύργους. Φθηνή διαμονή θα βρείτε στο Swiss-Garden Hotel, με επιπλέον ατού την άμεση πρόσβαση στα υπαίθρια καφέ, τα μπαράκια και τις νυχτερινές αγορές της ολοζώντανης γειτονιάς Bukit Bintang.\nMπορεί ένα ταξίδι στο Πεκίνο της Κίνας να φέρνει στο νου ατμοσφαιρικές περιπλανήσεις στην Απαγορευμένη Πόλη και πανοραμικές φιδωτές διαδρομές στο Σινικό Τείχος, το φιλόδοξο σύγχρονο αριστούργημα του CCTV Headquarters του διάσημου αρχιτέκτονα Rem Koolhaas προκαλεί, όμως, εξίσου δέος. Μην περιοριστείτε, όμως, μόνο στα παγκοσμίου φήμης αξιοθέατα.\nΗ καρδιά του Πεκίνου χτυπά δυνατά στα γραφικά ιστορικά σπίτια και τις αυλές (siheyuan) των πάνω από 1000 hutongs, τα ήσυχα πίσω δρομάκια της πόλης. Στα hutongs θα βρείτε και πολύ φθηνή διαμονή, χάρη σε hostels όπως το παραδοσιακό Ming Courtyard. Bρίσκεται μόλις μια ανάσα απ’ τα φαγάδικα και τα μπαράκια της περαντζάδας της “Ghost Street” (Gui Jie), απ’ τις καλύτερες διευθύνσεις για να ζήσετε την πραγματική ζωντάνια – ημέρα ή νύχτα – του Πεκίνου!\nΗ Σιγκαπούρη δεν αποτελεί μόνο αφετηρία για city-hopping: Την επιλέξαμε ανάμεσα στα 10 ωραιότερα ταξίδια περιπέτειας στο εξωτερικό για το 2019!\nΑεροπορικά από Ελλάδα για Σιγκαπούρη: από 185€\nΑεροπορικά από Σιγκαπούρη για Κουάλα Λουμπούρ: από 52€\nΑεροπορικά από Κουάλα Λουμπούρ για Πεκίνο: από 134€\nΑεροπορικά από Πεκίνο για Ελλάδα: από 367€\n*Το παραπάνω άρθρο δημοσιεύτηκε 27 Ιουλίου 2019. Οι τιμές των αεροπορικών αφορούν απευθείας πτήσεις από Ελλάδα, απλή μετάβαση τον φθηνότερο μήνα, 1 άτομο, οικονομική θέση. Οι πληροφορίες έχουν ελεγχθεί ως ορθές και ακριβείς την ημέρα δημοσίευσης του άρθρου και υπόκεινται σε αλλαγές. Παρακαλούμε να ελέγχετε πάντοτε τι ισχύει με την εκάστοτε αεροπορική εταιρεία.\nCity-hopping στον κόσμο: οι 5 καλύτερες προτάσεις για φθηνά ταξίδια στο εξωτερικό\nΑφορμή για city-hopping Προορισμοί\nΓια μουσεία, ψώνια και clubbing Βιέννη\nΓια τέχνη, μεγαλειώδη αρχιτεκτονική και ψαγμένη κουζίνα Βουδαπέστη\nΓια γκλάμουρ, extreme shopping και extreme sports Μανάμα\nΓια ιστορία, αγορές και εξερεύνηση στη μεσογειακή Αφρική Καζαμπλάνκα\nΓια νουντλς, oυρανοξύστες και street life Σιγκαπούρη\nΟργανώστε περισσότερα ταξίδια για φθηνό city-hopping στις πόλεις του εξωτερικού με τη δωρεάν μηχανή αναζήτησης της Skyscanner.


Electrobest.eu Κρεμαστό Χριστουγεννιάτικο δέντρο 5 σειρών από φυσικό ξύλο -\nΚρεμαστό Χριστουγεννιάτικο δέντρο 5 σειρών από φυσικό ξύλο (70x110 cm)\nΧριστούγεννα με ρουστίκ χρώμα και διακόσμηση!\nΈνα υπέροχο ξύλινο Χριστουγεννιάτικο δέντρο 110 εκατοστών ύψος και 70 εκατοστών στη βάση του που μπορείς να κρεμάσεις όπου θέλεις και να το στολίσεις με όποιον τρόπο θέλεις! Βάλε του τεχνητό χιόνι, μπάλες, γιρλάντες ή απλά φωτογραφίες αγαπημένων σου προσώπων! Όχι μόνο για τα Χριστούγεννα, αλλά για όλο το χρόνο αποτελεί μία εξαιρετική διακοσμητική πρόταση!\nΙδανικό για μικρούς χώρους, για τη βεράντα και φυσικά για καταστήματα!\nΈνα υπέροχο ξύλινο Χριστουγεννιάτικο δέντρο 70 εκατοστών ύψος και 50 εκατοστών στη βάση του που μπορείς να κρεμάσεις όπου θέλεις και να το στολίσεις με όποιον τρόπο θέλεις! Βάλε του τεχνητό χιόνι, μπάλες, γιρλάντες ή απλά φωτογραφίες αγαπημένων σου προσώπων! Όχι μόνο για τα Χριστούγεννα, αλλά για όλο το χρόνο αποτελεί μία εξαιρετική διακοσμητική πρόταση!\nΜέγεθος: 70 x 110 cm\nΑξιολογείτε:Κρεμαστό Χριστουγεννιάτικο δέντρο 5 σειρών από φυσικό ξύλο (70x110 cm)


HELLUG forum - Firefox και thunderbird Certificates\nΙούλιος 03, 2020, 17:45:10\nHELLUG forum > linux: τεχνικά θέματα > βοήθεια! > Firefox και thunderbird Certificates\nΑποστολέας Θέμα: Firefox και thunderbird Certificates (Αναγνώστηκε 2134 φορές)\nFirefox και thunderbird Certificates\n« στις: Οκτώβριος 30, 2008, 21:15:00 »\nΓνωρίζετε αν υπάρχει τρόπος ο firefox/iceweasel κι ο thunderbird/icedove να χρησιμοποιούν κοινό certificate store?\nΕψαξα μήπως υπάρχει κάνα extension που να κάνει αυτή τη ρύθμιση αλλα τίποτα.\nΑπ: Firefox και thunderbird Certificates\n« Απάντηση #1 στις: Οκτώβριος 30, 2008, 21:41:53 »\nΑν δεν κάνω λάθος τα certificates αποθηκεύονται και στις δυο περιπτώσεις στο cert8.db που βρίσκεται στο φάκελο του κάθε profile. Ένα symbolic link από το profile του ενός σε αυτό του άλλου δεν βοηθά;\nΔεν το έχω δοκιμάσει, δεν γνωρίζω, δεν ευθύνομαι για οποιαδήποτε καταστροφή δεδομένων... Με λίγα λόγια πάρε backup!\nΣημαντική προσθήκη: Δεν γνωρίζω τι γίνεται στην ταυτόχρονη λειτουργία του FF και του ΤΒ. Αλλά αν δεν γράφουν την ίδια στιγμή στο αρχείο δεν νομίζω να υπάρχει και πρόβλημα. Αν το δοκιμάσεις παίρνε τακτικά backups.\n« Τελευταία τροποποίηση: Οκτώβριος 30, 2008, 21:45:45 από rookie » Καταγράφηκε\n« Απάντηση #2 στις: Οκτώβριος 30, 2008, 21:52:53 »\nΤο σκέφτηκα το λινκ αλλα επίσης σκέφτηκα οτι κάποιο σημαντικό λόγο θα έχει η mozilla για να μη το έχει κάνει.\nΠαρόλα αυτα, θα ήθελα να λύσω αυτό το θέμα χωρίς πατέντες με link. Δηλαδή θα ήθελα το thunderbird να είναι κάπως πιο έξυπνο και να εντωπίζει το cer8.db, key3.db κτλ, ενός firefox profile που υπάρχει στον ίδιο χρήστη.\n« Απάντηση #3 στις: Οκτώβριος 30, 2008, 22:43:03 »\nΜήπως τότε η ορθότερη επιλογή για την συγκεκριμένη περίπτωση είναι ο SeaMonkey;


ΙΣΤΟΡΙΑ ΤΗΣ ΕΛΛΗΝΙΚΗΣ ΝΕΟΛΑΙΑΣ: ΠΟΛΥΤΕΧΝΕΙΟ 1973- Πρόσωπα και Συνθήματα\nΤα πρόσωπα των εξεγερμένων φοιτητών, κάτω από το πανό που γράφει ΕΛΕΥΘΕΡΙΑ ΣΤΟΝ ΛΑΟ (Όλες οι φωτογραφίες: Βασίλης Καραμανώλης, Νοέμβριος 1973. ΑΡΧΕΙΟ Μ.Νταλούκα)\nΜια σειρά εξαιρετικών φωτογραφιών, του Βασίλη Καραμανώλη, που αποτυπώνουν πρόσωπα, γεγονότα και συνθήματα των τριών ημερών της ηρωικής εξέγερσης του Πολυτεχνείου.\nΟι φοιτητές, δεν αποφεύγουν τον φακό, δεν κρύβουν τα πρόσωπα, διαδηλώνουν με θάρρος, χωρίς κουκούλες, αψηφούν τους χουντικούς ασφαλίτες, που υπάρχουν παντού γύρω τους, ακόμη και ανάμεσά τους.\nΤο υλικό έχει παραχωρηθεί από τον δημιουργό του, στον γράφοντα (Μανώλη Νταλούκα), για να αποτελέσει μέρος του ΑΡΧΕΙΟΥ της ΙΣΤΟΡΙΑΣ ΤΗΣ ΕΛΛΗΝΙΚΗΣ ΝΕΟΛΑΙΑΣ.\nΔημοσιεύω σήμερα για πρώτη φορά, ένα μικρό μέρος από αυτό το πολύτιμο φωτογραφικό υλικό, που μας δίνει Πρόσωπα και Συνθήματα εκείνων των Ημερών.\nΠαράθυρο εξαίσιων αγωνιστικών Χαιρετισμάτων. Φοιτητές προτρέπουν τον κόσμο που τους παρακολουθεί, για ξεσηκωμό, ενώ πανό, αναρτημένο στον τοίχο, φέρει συνθήματα, ανάμεσα στα οποία :\nΕΞΩ Ο ΦΑΣΙΣΜΟΣ\nΟΛΟΙ ΕΝΩΜΕΝΟΙ-ΛΑΕ ΜΗ ΦΟΒΑΣΑΙ\nΠΑΠΑΔΟΣΚΥΛΕ ΘΑ ΠΕΘΑΝΗΣ\nΔιαδήλωση φοιτητών και εργατών, στην οδό Ακαδημίας.\nΕίναι φανερό, ότι ο φοιτητής με το λευκό πουλόβερ που μας στρέφει την πλάτη, δίνει το σύνθημα, που επαναλαμβάνουν οι άλλοι ρυθμικά και χτυπώντας παλαμάκια. Η κοπέλα με τη μίνι φούστα αντικρίζει τον φωτογραφικό φακό, χωρίς φόβο, σχεδόν με ευτυχία. Στο πρόσωπό της διακρίνουμε την απόφαση και την χαρά της επανάστασης.\nΦοιτητές κοιμούνται σε αίθουσα του Πολυτεχνείου, κατά την πρώτη νύχτα της εξέγερσης. Εντύπωση προκαλεί το αναγραμμένο στον Πίνακα : Η ΡΩΜΙΟΣΥΝΗ ΨΑΛΛΕΙ ΤΟΝ ΕΠΙΤΑΦΙΟ ΤΗΣ ΧΟΥΝΤΑΣ. Η αναφορά βέβαια, στο έργο Επιτάφιος του μεγάλου μας ποιητή, Γιάννη Ρίτσου. Στο ποίημα του Ρίτσου, υπάρχει ο θρήνος για τον νεκρό διαδηλωτή, καπνεργάτη. Στο σύνθημα όμως εδώ, φαίνεται η απόφαση, ν αλλάξει η μοίρα. Αυτή τη φορά, δηλώνεται ότι, δεν θα θρηνήσει ο Λαός, αλλά η Χούντα.\nΜαθητές στις κολώνες και σε πρόχειρες σκαλωσιές, στα κάγκελα του Πολυτεχνείου. Ο ένας κρατά χαρτόνι που γράφει ΟΙ ΜΑΘΗΤΕΣ ΜΑΖΙ και προτρέπει για ΑΠΟΧΗ.\nΆφοβα πρόσωπα φοιτητών, κάτω και πίσω από το πανό, των Οικοδόμων. Η διαδήλωση εξελίσσεται στην οδό Πατησίων και θα καταλήξει στο Πολυτεχνείο, όπου κι οι διαδηλωτές θα ενωθούν με τους καταληψίες. Οι Οικοδόμοι, ρίχνουν το σύνθημα για ΛΑΪΚΗ ΕΞΟΥΣΙΑ.\nΗ Αστυνομία της Χούντας, παρακολουθεί από απόσταση την εξέλιξη των διαδηλώσεων και της κατάληψης στο Πολυτεχνείο. Ακόμα δεν επεμβαίνει...\nΦοιτητές στις κολώνες της κεντρικής Πύλης του Πολυτεχνείου. Είναι η 2η Μέρα της Κατάληψης και ήδη έχει εμφανιστεί το σύνθημα ΕΠΑΝΑΣΤΑΣΗ ΛΑΕ. ΘΑΝΑΤΟΣ ΣΤΟΝ ΦΑΣΙΣΜΟ.\nΈνα μέρος από τις φωτογραφίες που αποτυπώνουν τον Αντιδικτατορικό Αγώνα των Φοιτητών, και που υπάρχουν στο ΑΡΧΕΙΟ της ΙΣΤΟΡΙΑΣ ΤΗΣ ΕΛΛΗΝΙΚΗΣ ΝΕΟΛΑΙΑΣ, έχει δοθεί στον Ελληνοκαναδό σκηνοθέτη Ντάννι Κορομηλά, για τις ανάγκες της ταινίας GREECE, YEAR ZERO, στην οποία συμπαραγωγός είναι ο Μανώλης Νταλούκας.\nat 5:00:00 μ.μ.\nLabels: ΕΠΟΧΗ ΤΗΣ ΔΙΚΤΑΤΟΡΙΑΣ, ΠΟΛΥΤΕΧΝΕΙΟ\nαΝώ δυΝος 17 Νοεμβρίου 2017 - 11:36 π.μ.\nΕύγε για την παρουσίασή σας!!! Τιμή και δόξα στους αφανείς ήρωες του Πολυτεχνείου.


Ηλικιακή Εκφύλιση Ωχράς Κηλίδας - Ηuman & Vision\nΛοιπές Οφθαλμικές Παθήσεις\nLaser Διαθλαστικών Ανωμαλιών\nΗλικιακή Εκφύλιση Ωχράς Κηλίδαςadmin2018-08-07T12:17:41+00:00\nΗ κεντρική περιοχή του αμφιβληστροειδούς λέγεται «ωχρά κηλίδα» (λόγω της κιτρινωπής εμφάνισής της) και είναι υπεύθυνη για την κεντρική όραση.Η κεντρική περιοχή του αμφιβληστροειδούς λέγεται «ωχρά κηλίδα» (λόγω της κιτρινωπής εμφάνισης της) και είναι υπεύθυνη για την κεντρική όραση.\nΗ ωχρά κηλίδα μπορεί να προσβληθεί από πολλά νοσήματα και σε διαφορετικές φάσεις της ζωής. Συχνότερη όμως φαίνεται να είναι μια κατάσταση που εμφανίζεται σε πιο προχωρημένες ηλικίες και λέγεται «ηλικιακή εκφύλιση της ωχράς».\nΛόγω της αλληλεπίδρασης του σώματός μας με το οξυγόνο παράγονται ορισμένες βλαπτικές ουσίες, που συνολικά αποκαλούνται «ελεύθερες ρίζες». Αυτές οι ουσίες (που μπορούν να προκαλέσουν ένα μεγάλο φάσμα σοβαρών ασθενειών σε όλα τα όργανα του ανθρωπίνου σώματος) φαίνεται να παίζουν καθοριστικό ρόλο και στην παθογένεση της ηλικιακής εκφύλισης της ωχράς.\nΠαραδοσιακά διακρίνουμε 2 μορφές της ηλικιακής εκφύλισης της ωχράς: την «ξηρά» και την «υγρά» μορφή.\nΗ «ξηρά μορφή» μπορεί να ακολουθήσει μια πορεία εξέλιξης πολλών ετών με λίγα ή και καθόλου συμπτώματα. Ένα ποσοστό όμως αυτών των ασθενών θα μεταπέσει στην «υγρά μορφή» της νόσου με ραγδαία επιδείνωση και έντονα συμπτώματα.\nΤα αρχικά στάδια της ηλικιακής εκφύλισης της ωχράς χαρακτηρίζονται από την εμφάνιση κιτρινωπών εναποθέσεων πρωτεϊνών και λιπιδίων («drusen») στην περιοχή της ωχράς, με τον ασθενή να είναι συνήθως ασυμπτωματικός. Στη συνέχεια αυτές οι εναποθέσεις αυξάνουν σε αριθμό και επεκτείνονται, προκαλώντας και τα πρώτα συμπτώματα από την κεντρική όραση. Στα τελικά στάδια της «ξηρού τύπου» ηλικιακής εκφύλισης, ο αμφιβληστροειδής εμφανίζει σαφώς οριοθετημένες περιοχές ατροφίας, οπότε μιλάμε για «ατροφική ηλικιακή εκφύλιση», που συχνά αναφέρεται και ως «γεωγραφική ατροφία», λόγω της εμφάνισης που παίρνει η ωχρά σαν γεωγραφικός χάρτης.\nΗ εμφάνιση χοριοειδικής νεοαγγείωσης (δηλ. παθολογικών, ιδιαίτερα εύθραυστων αγγείων, που εισβάλλουν στον αμφιβληστροειδή από τον εξώτερο αυτού χιτώνα, τον χοριοειδή) σηματοδοτεί τη μετάπτωση στην «υγρού τύπου» ηλικιακή εκφύλιση της ωχράς, που συμβαίνει στο 15% περίπου των ασθενών με ξηρά μορφή. Η ρήξη αυτών των νεοαγγείων οδηγεί στην έξοδο υγρού (που προκαλεί οίδημα στην ωχρά) και αίματος, με άμεσο αντίκτυπο στην όραση.\nΑν η νόσος παραμείνει χωρίς την κατάλληλη αντιμετώπιση, θα οδηγήσει τελικά στη δημιουργία ινώδους ιστού (ουλής) και στην ολοκληρωτική απώλεια της κεντρικής όρασης.\nΌπως προδίδει και το όνομά της, η ηλικία παίζει το σημαντικότερο ρόλο στην παθογένεια της «ηλικιακής» εκφύλισης της ωχράς, στα πλαίσια και της φυσιολογικής γήρανσης του οργανισμού.\nΆτομα μεγαλύτερα των 50 ετών μπορεί ήδη να εμφανίζουν τα πρώτα σημάδια της νόσου, με την επίπτωση να αυξάνει με την πρόοδο της ηλικίας και να φτάνει το 25-50% στους 85χρονους, και το 50-100% στους 90χρονους ασθενείς.\nΓίνεται δηλαδή σαφές ότι με την επιμήκυνση του προσδόκιμου επιβίωσης, η ηλικιακή εκφύλιση της ώχρας, μας αφορά όλους και συμβαίνει στα πλαίσια της «φυσιολογικής» γήρανσης του οργανισμού. Υπό αυτή την έννοια, όλοι οι παράγοντες που είναι γνωστό ότι «επιταχύνουν» αυτές τις διαδικασίες γήρανσης, όπως το κάπνισμα, η υψηλή χοληστερόλη και γενικά ο «ανθυγιεινός τρόπος ζωής», οδηγούν σε μεγαλύτερες πιθανότητες για την εμφάνιση ή την ταχύτερη εξέλιξη της νόσου.\nΗ γενετική προδιάθεση φαίνεται επίσης να παίζει σημαντικό ρόλο στην εμφάνιση της ηλικιακής εκφύλισης της ωχράς, με τους συγγενείς των ήδη πασχόντων να έχουν μεγαλύτερη πιθανότητα να παρουσιάσουν το νόσημα και μάλιστα σε μικρότερη ηλικία. Με την ταχύτατη ανάπτυξη που υπάρχει στους τομείς της βιολογίας και της γενετικής, σύντομα θα συμπεριλαμβάνονται στην καθημερινή κλινική πράξη αξιόπιστες γενετικές δοκιμασίες, με τις οποίες θα προσδιορίζεται τόσο η πιθανότητα εμφάνισης της νόσου, όσο και η πιθανότητα ανταπόκρισής της στις διάφορες μορφές θεραπείας.\nΗ ηλικιακή εκφύλιση της ωχράς αφορά συνήθως και τα δύο μάτια, αν και μερικές φορές κάποιο από αυτά μπορεί να προηγείται στην εξέλιξη της νόσου.\nΑρχικά οι περισσότεροι ασθενείς δεν καταλαβαίνουν ότι η όρασή τους έχει επηρεαστεί, ιδιαίτερα αν η νόσος αφορά το ένα μόνο μάτι. Το πρώτο σύμπτωμα που αντιλαμβάνεται ο ασθενής, είναι μια θόλωση ή παραμόρφωση των αντικειμένων στα οποία στρέφει απευθείας το βλέμμα του. Αυτό γίνεται περισσότερο αντιληπτό κατά το διάβασμα, όπου ο ασθενής παραπονείται ότι «κάποια γράμματα ή λέξεις λείπουν» κατά την ανάγνωση μιας σελίδας ενός βιβλίου.\nΜε την πρόοδο της νόσου απλές καθημερινές ασχολίες, όπως η οδήγηση, η παρακολούθηση τηλεόρασης ή ακόμη και η αναγνώριση των προσώπων που έχουμε απέναντί μας, γίνονται πιο δύσκολες.\nΓενικά η προσβολή της ωχράς δεν επηρεάζει την περιφερική όραση. Έτσι ένας ασθενής με «ωχροπάθεια» μπορεί για παράδειγμα να βλέπει καθαρά το περίγραμμα ενός ρολογιού, αλλά να μην είναι σε θέση να διακρίνει τους δείκτες και να διαβάσει την ώρα.\nΑντιμετώπιση της ηλιακής εκφύλισης της ωχράς\nΥιοθέτηση πιο υγιεινού τρόπου ζωής\nΟι γρήγοροι ρυθμοί του σύγχρονου τρόπου ζωής, το stress, το κάπνισμα, η κακής ποιότητας διατροφή, η έλλειψη άσκησης κλπ. οδηγούν σε πρόωρη γήρανση του οργανισμού προσβάλλοντας όλα τα συστήματά του, όχι μόνο τον οφθαλμό.\nΗ διακοπή του καπνίσματος, η ισορροπημένη διατροφή (με ψάρια, φρούτα, λαχανικά) και γενικά η υιοθέτηση πιο υγιεινού τρόπου διαβίωσης, φαίνεται να συνεισφέρει στην πρόληψη και της ηλικιακής εκφύλισης της ωχράς, πέρα από τα προφανή οφέλη για τη γενικότερη υγεία του ασθενούς.\nΜια μεγάλη επιστημονική μελέτη (AREDS) έδειξε ότι ασθενείς με μέτρια ηλικιακή εκφύλιση ξηρού τύπου στο ένα ή και στα δύο μάτια, ή προχωρημένη ξηρού ή υγρού τύπου στο ένα μόνο μάτι, μπορούν να μειώσουν τον κίνδυνο επιδείνωσης της νόσου λαμβάνοντας καθημερινά ένα συνδυασμό αντιοξειδωτικών παραγόντων, βιταμινών και ψευδαργύρου.\nΒιταμίνη E 400 IU\nΒήτα-καροτένιο(*) 15 mg\nΨευδάργυρος 80 mg\nΟξείδιοτου Χαλκού 5 mg\n(*) Προσοχή στη χορήγηση σε καπνιστές λόγω αυξημένης επίπτωσης καρκίνου του πνεύμονα.\nΝεότερη μελέτη που βρίσκεται αυτή τη στιγμή σε εξέλιξη (AREDS2) μελετά την και την ενδεχόμενη χρησιμότητα της λουτεΐνης και των ω-3 λιπαρών οξέων σε αυτή την αγωγή.\nΑυτές οι «βιταμίνες», αν και μπορεί να επιβραδύνουν τη νόσο στις περιπτώσεις που προαναφέρθηκαν, σε καμία περίπτωση δεν αποτελούν θεραπεία, ούτε επαναφέρουν την όραση που χάθηκε.\nΕπιπλέον, παρά τη χρησιμότητά τους σε ορισμένους ασθενείς, μπορεί να αποδειχθούν επιβλαβείς σε κάποιους άλλους. Για παράδειγμα η χορήγηση βήτα-καροτένιου σε ενεργούς ή και παλαιούς καπνιστές, φαίνεται να προκαλεί αύξηση του κινδύνου εμφάνισης καρκίνου του πνεύμονα, γεγονός που δεν επιτρέπει τη χρήση του στην ηλικιακή εκφύλιση της ωχράς.\nΣε κάθε περίπτωση όλα αυτά τα σκευάσματα πρέπει να χορηγούνται μόνο από τον ειδικό οφθαλμίατρο και όχι να λαμβάνονται επιπόλαια και χωρίς περίσκεψη.\nΕκπαίδευση του ασθενούς για καλύτερη αξιοποίηση της όρασης που έχει διατηρήσει\nΑν και η ηλικιακή εκφύλιση της ωχράς είναι δυνητικά μια πολύ σοβαρή ασθένεια, δεν καταλήγει σε ολοκληρωτική τύφλωση. Μάλιστα, με την κατάλληλη εκπαίδευση μπορεί ο ασθενής να μάθει να χρησιμοποιεί μια άλλη, περιφερικότερη του κεντρικού βοθρίου, υγιή περιοχή για τις απαιτητικές σε λεπτομέρειες δραστηριότητες, όπως το διάβασμα κλπ.\nΈνα από τα μηχανήματα που χρησιμοποιούμε για την εκτίμηση της λειτουργικότητας της κεντρικής περιοχής του αμφιβληστροειδούς, το maia (εξέταση μικροπεριμετρίας), μπορεί να συνεισφέρει σε αυτή τη μετάβαση προς ένα νέο «κέντρο της όρασης». Όχι μόνο αναγνωρίζεται το καταλληλότερο σημείο για αυτό το ρόλο, αλλά μέσα από μια σειρά ολιγόλεπτων συνεδριών ο ασθενής εκπαιδεύεται, ώστε να το χρησιμοποιεί πια στην καθημερινή του ζωή.\nΒοηθήματα χαμηλής όρασης, όπως ειδικά γυαλιά ή μεγεθυντικοί φακοί, καθώς και η εφαρμογή της σύγχρονης τεχνολογίας μπορούν να διευκολύνουν άτομα που η κεντρική τους όραση μειώθηκε λόγω της ηλικιακής εκφύλισης της ωχράς.\nΗ συνηθέστερη μορφή θεραπείας στην «υγρού τύπου» ηλικιακή εκφύλιση συνίσταται στη χορήγηση φαρμάκων που σταματούν την ανάπτυξη των παθολογικών νεοαγγείων και την αιμορραγία.\nΑυτά τα φάρμακα, που λέγονται «αντιαγγειογενετικοί παράγοντες» (Αντι-VEGFs), στρέφονται εναντίον μιας χημικής ένωσης (VEGF) που παράγεται από το ανθρώπινο σώμα, όταν τα κύτταρα δεν λαμβάνουν αρκετό οξυγόνο. Τέτοια φάρμακα είναι το Avastin, το Lucentis κ.α.\nΗ χορήγηση γίνεται με ένεση απευθείας στο βολβό του ματιού, μια διαδικασία που κρατά μερικά δευτερόλεπτα και είναι πολύ απλή και ανώδυνη.\nΜε την εισαγωγή αυτών των φαρμάκων κατά της αγγειογένεσης, όχι μόνο διατηρούν οι περισσότεροι ασθενείς την όραση την οποία έχουν, αλλά πολύ συχνά επέρχεται και βελτίωση της όρασης, με ευεργετικά αποτελέσματα για τη ζωή των ασθενών.\nΤα τελευταία χρόνια, αναγνωρίζοντας το γεγονός ότι η ηλικιακή εκφύλιση της ωχράς είναι ένα πολυπαραγοντικό νόσημα, κερδίζουν συνεχώς έδαφος και οι συνδυασμένες θεραπείες (ComboTreatments), που περιλαμβάνουν συνδυασμούς αντι-VEGFs, στεροειδών η και φωτοδυναμικής (PDT).\nΟρισμένες περιπτώσεις «υγρού τύπου» ηλικιακής εκφύλισης της ωχράς αντιμετωπίζονται με στόχευση και καταστροφή των νεοαγγειακών μεμβρανών με ειδικές ακτίνες Laser.\nΕίναι και αυτή μια πολύ απλή διαδικασία, και μετά την εφαρμογή της δεν χρειάζεται νοσηλεία ή κάποια άλλη ιδιαίτερη μέριμνα από τη μεριά του ασθενούς.\nΣήμερα όμως χρησιμοποιείται σπανιότερα, επειδή με τη θερμική βλάβη που προκαλεί δεν προσφέρεται για βελτίωση της όρασης, αλλά μόνο για αναχαίτιση της νόσου.\nΗ φωτοδυναμική θεραπεία είναι συνδυασμός χορήγησης φαρμάκου (Visudyne) και εφαρμογής ενός ειδικού Laser. Προσλαμβάνοντας ενέργεια από το Laser, το φάρμακο αυτό παράγει βραχύβιες ενώσεις, που καταστρέφουν και βουλώνουν τα παθολογικά νεοαγγεία, εμποδίζοντας έτσι τη διαρροή υγρού και αίματος, που είναι βλαβερά για την όραση.\nΠλεονεκτεί σε σχέση με τη Laser φωτοπηξία, γιατί το ηπιότερο Laser που χρησιμοποιείται δεν προκαλεί θερμική βλάβη στο κεντρικό βοθρίο.\nΚαι αυτή είναι μια απλή διαδικασία, που δεν απαιτεί νοσηλεία, αλλά λόγω της αλληλεπίδρασης που έχει το φάρμακο με το ηλιακό φως συνιστάται στον ασθενή να μην εκτεθεί στον ήλιο για τις επόμενες 48 ώρες από τη χορήγηση του φαρμάκου.\nΚάποιοι ασθενείς μπορεί να είναι κατάλληλοι και για χειρουργική αντιμετώπιση της νόσου. Αυτοί είναι ασθενείς με ηλικιακή εκφύλιση «υγρού τύπου», που έχασαν την κεντρική τους όραση και στα 2 μάτια, με το ένα να μην έχει τη νόσο πάνω από 6 μήνες.\nΟ Ιατρός πρωτοπορεί στον τομέα αυτών των επεμβάσεων, όπου πραγματοποιείται είτε μετατόπιση υγιών τμημάτων του αμφιβληστροειδούς στην περιοχή της ωχράς, είτε απομάκρυνση των παθολογικών αγγείων που βρίσκονται από κάτω της σε άλλη θέση, ώστε να μπορούν να αντιμετωπιστούν.\n© Copyright | All Rights Reserved | Powered by Division Zero


1. ΕΦΑΡΜΟΓΗ ΑΥΤΗΣ ΤΗΣ ΠΟΛΙΤΙΚΗΣ\nH παρούσα Πολιτική Απορρήτου και Cookies αφορά προσωπικά δεδομένα που ελέγχονται και/ή υποβάλλονται σε επεξεργασία από την EuroEnergy Investments (UK) Limited, Αριθμός Καταχώρησης 6122924, Έδρα: 13-14 Hobart Place, SW1W 0HH, Λονδίνο, Ηνωμένο Βασίλειο.\nΠεριλαμβάνει τα ακόλουθα:\nτους όρους βάσει των οποίων επεξεργαζόμαστε προσωπικά δεδομένα μέσω της ιστοσελίδας («η Ιστοσελίδα»); και\nπληροφορίες σχετικά με τα cookies που χρησιμοποιούνται στην ιστοσελίδα.\nΣτην παρούσα Πολιτική, ο όρος "προσωπικά δεδομένα" σημαίνει οποιαδήποτε πληροφορία ή συνδυασμό πληροφοριών που θα μπορούσαν να χρησιμοποιηθούν για την ταυτοποίηση ενός χρήστη\n3. ΤΙ ΠΛΗΡΟΦΟΡΙΕΣ ΣΥΛΛΕΓΟΥΜΕ\n3.1 Συλλέγουμε και επεξεργαζόμαστε διάφορες πληροφορίες που μας παρέχετε. Αυτές μπορεί να περιλαμβάνουν:\nπροσωπικά στοιχεία επικοινωνίας όπως όνομα, διεύθυνση, αριθμός τηλεφώνου και διεύθυνση ηλεκτρονικού ταχυδρομείου\nτις προτιμήσεις σας σχετικά με τις πληροφορίες και τις εκδηλώσεις\nτο προσωπικό ή / και το ιστορικό απασχόλησης, τις ειδικότητες και την εμπειρία σας\nτους λογαριασμούς μέσων κοινωνικής δικτύωσης και τους σχετικούς συνδέσμους\nτις επαφές σας με την Euroenergy Investments (UK) Limited και άλλες εταιρείες του Libra Group.\n3.2 Ενδέχεται να συλλέξουμε πληροφορίες από άλλες πηγές, προκειμένου να διασφαλίσουμε ότι τα προσωπικά σας στοιχεία είναι ακριβή και επικαιροποιημένα. Αυτά τα δεδομένα μπορούν να συνδυαστούν με άλλες πληροφορίες που συλλέγουμε και χρησιμοποιούμε για τους σκοπούς που περιγράφονται στην παρούσα Πολιτική.\n3.3 Επίσης, συλλέγουμε αυτόματα συγκεκριμένους τύπους πληροφοριών, όπως τη διεύθυνση IP ή το αναγνωριστικό συσκευής, το λειτουργικό σύστημα της συσκευής σας, τον τύπο του προγράμματος περιήγησης, τους ιστότοπους που επισκεφτήκατε πριν ή μετά την επίσκεψή σας στην Ιστοσελίδα, τις σελίδες που παρακολουθήσατε/προσεγγίσατε και τις δραστηριότητές σας στην Ιστοσελίδα.\n3.4 Αυτές οι πληροφορίες συλλέγονται απευθείας από εσάς, καθώς και από τρίτους που έχετε εξουσιοδοτήσει να παρέχουν αυτές τις πληροφορίες.\n4. ΠΩΣ ΧΡΗΣΙΜΟΠΟΙΟΥΜΕ ΤΑ ΠΡΟΣΩΠΙΚΑ ΣΑΣ ΔΕΔΟΜΕΝΑ\n4.1 Ενδέχεται να χρησιμοποιήσουμε τα προσωπικά σας δεδομένα για διάφορους σκοπούς, συμπεριλαμβανομένων των ακόλουθων:\nπροκειμένου να παρέχουμε υπηρεσίες που έχετε ζητήσει\nπροκειμένου να επικοινωνήσουμε μαζί σας\nπροκειμένου να παρέχουμε πληροφορίες σχετικές με την εταιρεία μας και το έργο που επιτελεί, καθώς και για άλλα μέλη του Libra Group\nπροκειμένου να βελτιώσουμε τους ιστότοπους και τις υπηρεσίες μας, καθώς\nκαι για άλλους νόμιμους επιχειρηματικούς σκοπούς, όπως αναλύονται παρακάτω.\n4.2 Ενδέχεται να σας αποστείλουμε ηλεκτρονικά μηνύματα προώθησης αναφορικά με ζητήματα που μπορεί να αποτελούν αντικείμενο ενδιαφέροντος για εσάς. Η εταιρεία μας προτίθεται να σας προσφέρει πάντα την επιλογή μη συμμετοχής ("opt-out"), χρήση της οποίας μπορεί να λαμβάνει χώρα οποτεδήποτε επιθυμείτε τη διακοπή λήψης μηνυμάτων ηλεκτρονικού ταχυδρομείου ή άλλων πληροφοριών από εμάς.\n5. ΣΕ ΠΟΙΟΥΣ ΑΠΟΚΑΛΥΠΤΟΥΜΕ ΤΑ ΠΡΟΣΩΠΙΚΑ ΣΑΣ ΔΕΔΟΜΕΝΑ\n5.1 Μπορεί να αποκαλύψουμε τις πληροφορίες σας:\nσε άλλες εταιρείες που συνδέονται με εμάς και\nσε εταιρείες οι οποίες υπό συνθήκες εταιρικής εχεμύθειας παρέχουν υπηρεσίες για λογαριασμό μας\n5.2 Ενδέχεται επίσης να αποκαλύψουμε τις πληροφορίες σας για τους ακόλουθους σκοπούς:\nγια συμμόρφωση με το νόμο ή ως απάντηση σε αιτήματα κυβερνητικών ή ρυθμιστικών οργανισμών.\nσε περίπτωση που θεωρούμε ότι η ως άνω αποκάλυψη είναι απαραίτητη για την προστασία της ασφάλειας του προσωπικού, των πελατών μας ή του κοινού.\n5.3 Παρακαλώ σημειώστε ότι η Ιστοσελίδα μπορεί να περιλαμβάνει συνδέσμους σε ιστότοπους τρίτων μερών, οι πολιτικές απορρήτου των οποίων ενδέχεται να διαφέρουν από τη δική μας. Αν υποβάλετε προσωπικές πληροφορίες σε οποιονδήποτε από αυτούς τους ιστότοπους, οι πληροφορίες σας διέπονται από τις πολιτικές απορρήτου αυτών των ιστότοπων. Σας προτρέπουμε όπως ελέγξετε την πολιτική απορρήτου οποιουδήποτε ιστότοπου επισκέπτεστε.\n6. ΓΙΑ ΠΟΣΟ ΧΡΟΝΙΚΟ ΔΙΑΣΤΗΜΑ ΦΥΛΑΣΣΟΥΜΕ ΤΑ ΔΕΔΟΜΕΝΑ ΣΑΣ;\n6.1 Διατηρούμε και φυλάσσουμε τα προσωπικά σας δεδομένα μόνο για όσο διάστημα έχουμε έννομο επιχειρηματικό συμφέρον να το πράξουμε και σύμφωνα με τις πολιτικές διατήρησης δεδομένων.\n7. ΤΑ ΔΙΚΑΙΩΜΑΤΑ ΣΑΣ\n7.1 Διατηρείτε τα ακόλουθα δικαιώματα σε σχέση με τα προσωπικά σας δεδομένα:\nτο δικαίωμα πρόσβασης στα προσωπικά σας δεδομένα\nτο δικαίωμα διόρθωσης ανακριβών δεδομένων\nτο δικαίωμα διαγραφής των προσωπικών σας δεδομένων, όταν δεν υπάρχει πλέον νόμιμη βάση για την επεξεργασία τους (μερικές φορές γνωστό ως "δικαίωμα στην ψηφιακή λήθη") και\n(σύμφωνα με τους όρους που προβλέπονται στο εφαρμοστέο δίκαιο) το δικαίωμα να περιορίσετε την επεξεργασία, να αντιταχθείτε στην επεξεργασία και στο δικαίωμα μεταφοράς δεδομένων.\n7.2 Στις περιπτώσεις όπου η επεξεργασία των προσωπικών σας δεδομένων βασίζεται στη χορήγηση συναίνεση, διατηρείτε το δικαίωμα να ανακαλέσετε τη συγκατάθεσή σας ανά πάσα στιγμή, γεγονός το οποίο δεν επηρεάζει την νομιμότητα της επεξεργασίας η οποία έλαβε χώρα με τη συναίνεσή σας, πριν αυτή ανακληθεί.\n7.3 Εάν επιθυμείτε να ασκήσετε οποιοδήποτε από τα προαναφερθέντα δικαιώματα, παρακαλούμε επικοινωνήστε με την ηλεκτρονική διεύθυνση e-mail: [email protected].\n7.4 Αναφορικά με την επεξεργασία των προσωπικών σας δεδομένων σε ορισμένες χώρες, συμπεριλαμβανομένου του Ηνωμένου Βασιλείου και των κρατών μελών της ΕΕ, έχετε το δικαίωμα να υποβάλετε καταγγελίες σχετικά με την επεξεργασία των προσωπικών σας δεδομένων σε εποπτική αρχή προστασίας δεδομένων.\n8.1 Η Ιστοσελίδα χρησιμοποιεί "cookies" για να εξασφαλίσει την καλύτερη δυνατή εμπειρία για τον χρήστη. Οι πληροφορίες που παρέχονται από τον χρήστη αποθηκεύονται σε ένα cookie το οποίο στη συνέχεια αποστέλλεται στο πρόγραμμα περιήγησης του χρήστη για μεταγενέστερη χρήση.\n8.2 Τα cookies είναι δεδομένα που είναι αποθηκευμένα στο σκληρό σας δίσκο από τον διακομιστή του ιστότοπου που επισκέπτεστε. Ο διακομιστής παρέχει στο πρόγραμμα περιήγησης ένα cookie για αποθήκευση. Χρησιμοποιούνται για να διευκολύνουν την περιήγηση στο διαδίκτυο. Τα cookies δεν περιέχουν πληροφορίες που σας αναγνωρίζουν προσωπικά, αλλά οι προσωπικές πληροφορίες που αποθηκεύουμε σχετικά με εσάς ενδέχεται να συνδέονται, από εμάς, με τις πληροφορίες που αποθηκεύονται και αποκτώνται από cookies.\nΠοια είναι τα είδη των cookies;\n8.3 Τα cookies μπορεί να είναι:\nSession cookies:Αυτά χρησιμοποιούνται κατά την περιήγηση του χρήστη. Τα cookies θα διαγραφούν μόλις ολοκληρωθεί η περίοδος σύνδεσης.\nThird party cookies:Αυτά τα cookies καθορίζονται μόνο από τον ιστότοπο που επισκέπτεται ο χρήστης.\nPermanent cookies:Αυτά τα cookies δεν διαγράφονται ακόμη και όταν το πρόγραμμα περιήγησης τερματιστεί. Χρησιμοποιούνται για την αποθήκευση των προτιμήσεων του χρήστη για μεταγενέστερη χρήση.\nΓια περισσότερες πληροφορίες σχετικά με τα cookies, επισκεφτείτε την ιστοσελίδα του Interactive Advertising Bureau: http://www.allaboutcookies.org.\nΠως χρησιμοποιούνται τα Cookies;\n"Αυστηρώς απαραίτητα" cookies\n8.4 Χρησιμοποιούμε μερικά cookies για σκοπούς που είναι απολύτως απαραίτητοι για τη χρήση του Ιστότοπου από εσάς. Αυτά μπορεί να περιλαμβάνουν, για παράδειγμα, cookies που θυμούνται τις προτιμήσεις και τις ρυθμίσεις σας; που θυμούνται πληροφορίες που ίσως εισάγετε στο διαδίκτυο (έτσι ώστε να μην χρειάζεται να καταχωρούνται εκ νέου κάθε φορά που μεταβαίνετε σε άλλη σελίδα); ή που σας κρατούν συνδεδεμένους σε portals που μπορούμε να προσφέρουμε όπου επιθυμείτε να συμβεί αυτό.\n8.5 Όπου έχετε επιτρέψει τη χρήση των cookies απόδοσης, χρησιμοποιούμε Google Analytics για να αναλύσουμε τη χρήση της Ιστοσελίδας. Το Google Analytics δημιουργεί στατιστικές και άλλες πληροφορίες σχετικές με τη χρήση ιστότοπου μέσω cookies, τα οποία αποθηκεύονται στους υπολογιστές των χρηστών. Αυτά τα cookies συλλέγουν πληροφορίες όπως τη διεύθυνση IP σας ή άλλα αναγνωριστικά, πληροφορίες προγράμματος πλοήγησης και πληροφορίες σχετικά με το περιεχόμενο που προβάλλετε και αλληλεπιδράτε μαζί του, έτσι ώστε να καταγράφεται ο τρόπος χρήσης της Ιστοσελίδας. Οι πληροφορίες που παράγονται μας βοηθούν να γνωρίζουμε πόσους χρήστες έχουμε, ποια μέρη της Ιστοσελίδας είναι πιο δημοφιλή, ποια προγράμματα πλοήγησης χρησιμοποιούνται (ώστε να μεγιστοποιήσουμε τη συμβατότητα χρήσης), τη χώρα ή την περιοχή όπου βρίσκονται οι χρήστες μας, και τα δημογραφικά στοιχεία και ενδιαφέροντα των χρηστών μας. Αυτό μας επιτρέπει να κατανοήσουμε καλύτερα ποιος χρησιμοποιεί την Ιστοσελίδα και να βελτιώσουμε τον τρόπο με τον οποίο παρουσιάζουμε το περιεχόμενο.\nΗ Google θα αποθηκεύσει αυτές τις πληροφορίες. Η πολιτική απορρήτου της Google είναι διαθέσιμη στη διεύθυνση: http://www.google.com/privacypolicy.html. Τα cookies του Google Analytics ενδέχεται να διατηρούν πληροφορίες για έως και δύο χρόνια. Για περισσότερες πληροφορίες σχετικά με τις υπηρεσίες Google Analytics, κάντε κλικ εδώ.\n8.6 Όταν επισκέπτεστε για πρώτη φορά την Ιστοσελίδα, θα εμφανιστεί μια σήμανση (banner) η οποία σας δίνει τη δυνατότητα επιλογής σχετικά με το εάν θα αποδεχτείτε ή θα απορρίψετε τα cookies.\nΕάν θέλετε να τροποποιήσετε την επιλογή σας ανά πάσα στιγμή, μπορείτε να το κάνετε χρησιμοποιώντας το παρακάτω σύνδεσμο.\nΕμφάνιση Ρυθμίσεων Cookies\nΔιαχείριση cookies και τοπική αποθήκευση στη συσκευή σας\n8.7 Εάν το επιθυμείτε, μπορείτε επίσης να επιλέξετε τον τρόπο με τον οποίο η συσκευή σας διαχειρίζεται τα cookies μέσω των ρυθμίσεων του προγράμματος πλοήγησης. Ορισμένες συσκευές σας επιτρέπουν επίσης να τον επιλέγετε μέσω των ρυθμίσεων της συσκευής σας. Εάν επιλέξετε να μην λαμβάνετε cookies ανά οποιαδήποτε στιγμή, οι ιστότοποι ενδέχεται να μην λειτουργούν σωστά και ορισμένες υπηρεσίες δεν θα παρέχονται. Κάθε πρόγραμμα πλοήγησης και συσκευή είναι διαφορετικά, οπότε ελέγξτε το μενού ρυθμίσεων του προγράμματος πλοήγησης ή της συσκευής σας για να μάθετε πώς μπορείτε να αλλάζετε τις ρυθμίσεις και τις προτιμήσεις των cookies.\n9. ΑΛΛΑΓΕΣ ΣΕ ΑΥΤΗΝ ΤΗΝ ΠΟΛΙΤΙΚΗ ΧΡΗΣΗΣ\nΕνδέχεται να ανανεώνουμε την Πολιτική ανά τακτά χρονικά διαστήματα, ως εκ τούτου παρακαλούμε όπως επισκέπτεστε την παρούσα ιστοσελίδα περιοδικά και παρακολουθείτε την Πολιτική για ενδεχόμενες αλλαγές.\nΜπορείτε να επικοινωνήσετε μαζί μας στη διεύθυνση που αναφέρθηκε παραπάνω, ή εναλλακτικά με e-mail στο [email protected].\nΔΗΛΩΣΗ ΑΠΟΠΟΙΗΣΗΣ ΕΥΘΥΝΗΣ:\nΠαρέχουμε πληροφορίες σε αυτόν τον ιστότοπο μόνο για ενημερωτικούς σκοπούς. Οιαδήποτε ευθύνη έναντι των χρηστών του παρόντος ιστότοπου δεν μπορεί να υφίσταται.\nΠαρόλη την προσπάθεια μας για την καλύτερη διασφάλιση παροχής ορθών και επικαιροποιημένων πληροφοριών σχετικά με τον ιστότοπο από την πλευρά μας, δεν παρέχεται εγγύηση για την ακρίβεια και την πληρότητα αυτών. Ενδέχεται να προβούμε σε τροποποιήσεις του υλικού του παρόντος ιστότοπου ανά πάσα στιγμή χωρίς προηγούμενη όχληση (συμπεριλαμβανομένων των παρόντων όρων και προϋποθέσεων). Θα πρέπει να λάβετε τα κατάλληλα μέτρα για να επαληθεύσετε τυχόν πληροφορίες πριν ενεργήσετε επί αυτού.\nΟι υπηρεσίες και οι πληροφορίες που παρέχονται στον παρόντα διαδικτυακό τόπο σε καμία περίπτωση δεν θα πρέπει να αντιμετωπίζονται ως οικονομικές συμβουλές για την ανάπτυξη επενδύσεων ή οιωνδήποτε εμπορικών σκοπών ή για την προσφορά ή πρόσκληση επενδύσεων σε οποιαδήποτε δικαιοδοσία.\nΑνά διαστήματα παρέχουμε συνδέσμους σε άλλους ιστότοπους (συμπεριλαμβανομένων αυτών των συνεργατών μας). Εάν χρησιμοποιείτε συνδέσμους σε ιστότοπους τρίτων σε αυτόν τον ιστότοπο, θα χρειαστεί να αποχωρήσετε από αυτόν τον ιστότοπο. Δεν ελέγχουμε και δεν είμαστε υπεύθυνοι για αυτούς τους ιστότοπους ή για το περιεχόμενό ή διαθεσιμότητά τους. Συνεπώς, δεν παρέχουμε καμία εγγύηση σχετικά με αυτούς ή με οποιοδήποτε υλικό που περιέχεται σε αυτούς, ή οποιαδήποτε αποτελέσματα που μπορεί να προκύψουν από τη χρήση τους. Αναλαμβάνετε καθόλα την ευθύνη που μπορεί να ανακύψει από την πρόσβαση σε οποιονδήποτε από αυτούς τους ιστότοπους τρίτων.\nΤα δεδομένα σε αυτήν την Ιστοσελίδα μπορούν να αναπαραχθούν μόνο στο σύνολό τους (χωρίς τροποποίηση) για προσωπική και / ή εκπαιδευτική χρήση του αναγνώστη και πρέπει να περιλαμβάνουν την παρούσα γνωστοποίηση.\n© EuroEnergy Investments Corporation. Με επιφύλαξη κάθε νόμιμου δικαιώματος.\nEuroEnergy Investments Corporation, ανώνυμη εταιρεία εγγεγραμμένη στις Βρετανικές Παρθένες Νήσους. Καταχωρημένος αριθμός: 1408376. Έδρα: Επίπεδο 1, Palm Grove House, Wickham's Cay 1, Οδός, Tortola, Βρετανικές Παρθένοι Νήσοι.


Η ευθύνη του Γιοβάνοβιτς είναι ότι "κοιμήθηκε" λόγω του... 4-0 – Panathinaikos Kosmos\nΗ ευθύνη του Γιοβάνοβιτς είναι ότι “κοιμήθηκε” λόγω του… 4-0\nΠισωγύρισμα. Ο Παναθηναϊκός πήγε στα Γιάννενα με την άθλια νοοτροπία που χαρακτηρίζει την ομάδα εδώ και πολλά χρόνια, την ώρα που ο ΠΑΣ μάσαγε… σίδερα και ο «δικός» μας Περέα έδειξε ότι αυτός θα έπρεπε να είναι «εσωτερική μεταγραφή» και όχι ο Καρλίτος.\nΤο 4-0 με τον Απόλλωνα ήταν μαγική εικόνα. Ο Βιτάλ πήρε μόνος του το ματς, με τον Λούντκβιστ και τον Αϊτόρ να είναι εκτός αγώνα. Ο Γιοβάνοβιτς τους έβγαλε από το γήπεδο και σωστά, οπότε λες στα Γιάννενα δεν θα παίξουν.\nΚι όμως ξανα βασικοί. Το εξοργιστικό ωστόσο είναι πως ο κόουτς… ξέχασε για 70 λεπτά να βγάλει τον Αϊτόρ απο τους Ζωσιμάδες κάνοντας τα μυαλά μας να πονάνε.\nΤον Αϊτόρ τον ξέραμε από πέρυσι. Ένας σοφτ παίκτης, που δεν μπορεί να κάνει τα βασικά. Άοσμος, άγευστος και άχρωμος. Όπως ήταν χθες δηλαδή όλος ο Παναθηναϊκός με εξαίρεση τον Μαουρίσιο και τον Βιτάλ.\nΑκατανόητη εμμονή με τον Αϊτόρ στην 11άδα, την ώρα που ο Χατζηγιοβάνης παρά τα στραβά του έχει νεύρο, ταχύτητα και τσαμπούκα. Πρόλαβε και έβγαλε δυο μπαλιές και πέρασε τον αντίπαλό του στα λίγα λεπτά που αγωνίστηκε. Ο Αϊτόρ μέχρι το 2085 να παίζαμε δεν θα μπορούσε να περάσει ούτε τον… επόπτη.\nΦταίει ο Αϊτόρ γι αυτά που είδαμε ή μάλλον δεν είδαμε χθες; Όχι! Ο Αϊτόρ έπρεπε να φύγει ως ελεύθερος από τη στιγμή που υπήρχε ενδιαφέρον από την Ισπανία και να έμενε ο Περέα στο Κορωπί. Αλλά ο Παναθηναϊκός του Αλαφούζου έχει τσακωθεί με το αυτονόητο και την ποδοσφαιρική λογική.\nΗ ευθύνη για την ήττα\nΤο γρήγορο γκολ του ΠΑΣ και η ανύπαρκτη αντίδραση του Παναθηναϊκού, αλλά και του Γιοβάνοβιτς από τον πάγκο, έδωσε στους Γιαννιώτες μία νίκη στο ρελαντί. Μία τελική στο τέρμα κάπου στο 77΄ με ένα χαλαρό σουτ του Βιτάλ και αυτό ήταν όλο.\nΟ Παλάσιος που έχει έρθει ως έτοιμος με φουλ αγωνιστικό ρυθμό μπήκε στο 70΄ και δεν ακούμπησε, ενώ η αλλαγή του Καρλίτος με τον Μακέντα άργησε να γίνει λες και το ματς ήταν 0-2.\nΤο παιχνίδι στους Ζωσιμάδες χάθηκε από το «κακό» διάβασμα που έκανε ο Γιοβάνοβιτς στο ματς με τον Απόλλωνα και τα «κολλήματα» τύπου Αϊτόρ.\nΌπως και να χει ήταν λογικό ότι η άρρωστη κατάσταση του Παναθηναϊκού θα επηρέαζε και τον Γιοβάνοβιτς. Ο κόουτς έκανε λάθη χθες, αλλά μέχρι έκει. Πιθανό και άλλη 11αδα να κατέβαζε στους Ζωσιμάδες να είχαμε πάλι το ίδιο αποτέλεσμα. Στο κάτω κάτω αυτό το μπάτζετ είχε να διαχειριστει ο Γιοβάνοβιτς, κάπου κοντά στις… πεντακοσιεσεκατοντριανταπέντεχιλαδες!\nΥΓ. 4 σερί ήττες από τον ΠΑΣ εντός, εκτός και όπου αλλού μας βρήκε! ΕΛΕΟΣ\nΥΓ 1. Μετά τον καμικάζι Σιδηρόπουλο ο οποίος θύμιζε Ευθυμιάδη στη Λεωφόρο με τον Απόλλωνα, ακόμη ένας άθλιος διαιτητής. Ο Παπαδόπουλος έβλεπε στο πρώτο ημίχρονο μόνο φάουλ υπερ του ΠΑΣ και αντιμετώπιζε τον Παναθηναϊκό σαν τα… Σούρμενα. Όχι ότι έπαιξε ρόλο στο αποτέλεσμα, αλλά ο Τιμωρός αυτή τη λαίλαπα που έχει κάψει τον Παναθηναϊκό τα τελευταία 30 χρόνια δεν θα την αφήνει σε ησύχια. Έλληνες διαιτητές ΟΥΤΕ σε προπονητικό διπλό στο Κορωπί.\nΥΓ 2. Το ματς με τον Άρη είναι όλη η χρονιά. Κερδίζεις και συνεχίζεις, χάνεις και… καληνύχτα από την 3η αγωνιστική.\nΈγινε αλλαγή και «στράβωσε» με Ποτσετίνο ο Μέσι! (Vid)


PLC Pico & PicoGFX από την Allen-Bradley - acomelectronics.com/forum\nPLC Pico & PicoGFX από την Allen-Bradley\nΔημοσίευση από GeorgeVita » 02 Φεβ 2014, 17:40\nΤα μικρότερα οικονομικά μοντέλα PLC της Allen-Bradley ονομάζονται Pico και PicoGFX. Προορίζονται για μικρές εφαρμογές αυτοματισμού κτηρίων, φωτισμού ή και ελέγχου μικρών μηχανών. Ενσωματώνουν απλές λογικές λειτουργίες, χρονικά, καταμέτρηση, ρολόι, έχουν 8-12 ψηφιακές εισόδους όπου κάποιες μπορούν να γίνουν αναλογικές (0-10V), 4-6 εξόδους σε ρελέ, τροφοδοσία από 12VDC, 24VDC ή 110/230VAC, πλήκτρα χειρισμού και ένα μικρό LCD για ενδείξεις. Η έκδοση PicoGFX διαθέτει αδιάβροχη οθόνη γραφικών και πλήκτρα χειρισμών.\nΟ προγραμματισμός τους μπορεί να γίνει απ΄ευθείας στη συσκευή μέσω των πλήκτρων και του LCD ή να αναπτυχθεί/δοκιμαστεί στον Η/Υ (σε περιβάλλον Windows) με τα προγράμματα PicoSoft και PicoSoft Pro. Μέσω του προγράμματος μπορεί να γίνει simulation και προγραμματισμός των μικρών PLC. Για το PicoGFX χρειάζεστε το PicoSoft Pro που περιέχει διαδικασία δημιουργίας custom γραφικών για την οθόνη χειρισμού/ενδείξεων:\nΚατέβασα δωρεάν το PicoSoft από την σχετική ιστοσελίδα της Allen-Bradley[/url] αλλά δεν βρήκα σύνδεσμο για το PicoSoft Pro. Η εγκατάσταση και η εκκίνηση είναι απλή, ορίζεις το μοντέλο του Pico PLC και φτιάχνεις το διάγραμμα λειτουργιών αφού "σύρεις" και συνδέσεις μεταξύ τους εισόδους, χρονικά, ρελέ κλπ.\n- AB, Automation Systems, Pico Controllers\n- AB, Automation Systems, PicoGFX Controllers\n- AB-PicoSoft Software


Μπροστά το δελτίο του Mega - Newpost.gr\nΠαρασκευή, 4 Δεκεμβρίου 2015, 13:22\nΧαρές στο MEGA, προβληματισμός στην ΕΡΤ\nΔημοσίευση 4 Δεκεμβρίου 2015, 13:22\nΑνανεώθηκε 4 Δεκεμβρίου 2015, 13:30 Newsroom\nΕυχαριστημένοι είναι στο MEGA για την πορεία του καθημερινού δελτίου ειδήσεων το οποίο Δευτέρα ως Παρασκευή βρίσκεται στην πρώτη θέση – οι ίδιοι εξαιρούν τον Alpha διότι οι ειδήσεις προβάλλονται άλλη ώρα και είναι στην πρώτη θέση με διαφορά.\nΌπως, λένε οι πληροφορίες, η Όλγα Τρέμη κεντρική παρουσιάστρια του δελτίου θεωρεί ότι επιβραβεύεται μια ομαδική δουλειά που θέλει κατά παράδοση τους τηλεθεατές στα σοβαρά γεγονότα να εμπιστεύονται ξανά το MEGA.\nΑπό την άλλη μεριά στο Μαξίμου υπάρχει έντονος προβληματισμός γιατί δεν τραβάει το κεντρικό δελτίο των 9μμ με τον Πάνο Χαρίτο. Στην ΕΡΤ θεωρούν ότι η φιλοκυβερνητική στάση του δελτίου του Alpha με 21% κλέβει μονάδες και δόξα και σκέφτονται να βάλουν ένα μικρό δελτίο στην ώρα των 7μμ. Αναλυτικά ο πίνακας του μήνα Νοέμβρη για τα δελτία ειδήσεων έχει ως εξής, με την σημείωση ότι του Alpha προβάλλεται στις 7μμ και της ΕΡΤ στις 9μμ. ΔΕΥΤΕΡΑ- ΠΑΡΑΣΚΕΥΗ


PGCosmos :: Κοινωνικο > Κυνηγοντας Την Ελευθερια - Chasing Freedom\nΚυνηγοντας Την Ελευθερια / Chasing Freedom\nΔευτερεύων τίτλος: Chasing Freedom\nΣκηνοθεσία: Ντον Μακμπριρτι\nΣενάριο: Μπαρμπαρα Σαμιουελς\nΗ ιστορία γράφεται από τους τολμηρούς.\nΑφού καταφέρνει να ξεφύγει από την πολύπαθη χώρα της και το δικτατορικό καθεστώς των Ταλιμπάν η Μίνα φτάνει στις Ηνωμένες Πολιτείες. Μόνο που της κλέβουν την ελευθερία της για μια ακόμη φορά. Η Μίνα ζητά πολιτικό άσυλο. Τώρα πρέπει να πείσει τους πάντες, τη δικηγόρο της, την Αμερικανική Πολιτεία και τον ίδιο της τον εαυτό, ότι αξίζει μια δεύτερη ευκαιρία στη ζωή. Για να το καταφέρει θα πρέπει να δώσει τη μεγαλύτερη μάχη της ζωής της. Αν αποτύχει θα απελαθεί. Κι αν γυρίσει στο Αφγανιστάν την περιμένει σίγουρα ο Θάνατος.\nΣτεησι ΖαρμπεργκStacey Zurburg\nΝκετσι ΟντιναNkechi Odina


oestaff February 1, 2020\nΑργά το Σάββατο ή την Κυριακή θα είναι έτοιμα τα αποτελέσματα των εξειδικευμένων εξετάσεων για επιβεβαίωση ή όχι κρούσματος κορωνοϊού, σύμφωνα με τη Μονάδα Επιδημιολογικής Επιτήρησης του Υπουργείου Υγείας.\nΚατά τη διάρκεια συνέντευξης τύπου στο Υπουργείο Υγείας, η επιστημονική ομάδα του υπουργείου διαβεβαίωσε ότι το ύποπτο υπό διερεύνηση περιστατικό κορωνοϊού, το οποίο νοσηλεύεται στο Γενικό Νοσοκομείο Λευκωσίας, είναι πολύ καλά στην υγεία του και δεν παρουσίασε σήμερα πυρετό.\nΟ παθολόγος-λοιμωξιολόγος, Δρ. Κώστας Κωνσταντίνου, είπε ότι η πιθανότητα το ύποπτο περιστατικό στην Κύπρο να είναι κορονοϊός είναι πάρα πολύ χαμηλή. «Ως πιθανότητα (σ.σ. να επιβεβαιωθεί) είναι πάρα πολύ χαμηλή για πολλούς λόγους που αφορούν στην φύση του περιστατικού», είπε.\nΕξήγησε ότι «ο συγκεκριμένος ασθενής ξεκίνησε από την Κίνα στις 18 Ιανουαρίου από το Πεκίνο. Δεν ήταν από την περιοχή (σ.σ. το επίκεντρο της επιδημίας). Άρα με βάση τον ορισμό που υπήρχε τότε, δεν θεωρείται ύποπτο κρούσμα και στην περιοχή που ήταν τότε δεν έπαιρναν έξτρα μέτρα. Ήταν περιορισμένο στην πόλη της Wuhan τότε. Δεν έχει έρθει σε επαφή με επιβεβαιωμένα κρούσματα ή υπό διερεύνηση κρούσματα. Παρόλα αυτά, επειδή στην πορεία έχουν αλλάξει κάπως οι ορισμοί και αν υπολογίσουμε από την 19η Ιανουαρίου που έφτασε στην Κύπρο μέχρι και τις 31 Ιανουαρίου που τον εντοπίσαμε -διότι είχε κάνει ενδιάμεσα ένα ταξίδι σε γειτονική χώρα-, είναι η 12η-13η μέρα. Τέθηκε το ερωτηματικό αν πάμε με τα αυστηρά κριτήρια και τα καινούργια που είχαν αλλάξει από το ECDC, ενώ ο ΠΟΥ δεν τα είχε αλλάξει ακόμη, θεωρητικά εμπίπτει στον καινούργιο ορισμό, αλλά αν πάμε όμως από τότε που έφυγε, τότε δεν εμπίπτει στο κριτήριο της διερεύνησης. Και εκεί ήταν και η -ας το πούμε- μια μικρή ασυνεννοησία που υπήρχε και έγινε αυτό που έγινε χθες», είπε ο Δρ. Κώστας Κωνσταντίνου.\nΕπιπρόσθετα, είπε ότι «για να είμαστε στην ασφαλή πλευρά, το θεωρήσαμε ύποπτο. Ήταν και μια καλή ευκαιρία να δοκιμάσουμε τις δυνατότητές μας σε ένα ύποπτο περιστατικό χαμηλής πιθανότητας, ούτως ώστε και κάποιο μικρό λάθος να γίνει ή να μην γίνει κάτι σωστά, να μην υπάρχει μεγάλος κίνδυνος να προκληθεί οτιδήποτε περαιτέρω, και να δούμε πώς μπορούμε να το διαχειριστούμε. Από τη στιγμή που αποφασίσαμε ότι θα το ελέγξουμε, οι διαδικασίες έγιναν όπως έπρεπε να γίνουν και νομίζω πήγαμε αρκετά καλά».\nΣημειώνεται πως η Κυπριακή Δημοκρατία τις τελευταίες εβδομάδες έχει αυξήσει την επιτήρηση στα σημεία εισόδου της, ενώ έχουν ληφθεί επιπλέον μέτρα για τη διαχείριση ενός ύποπτου περιστατικού από τους επαγγελματίες υγείας, και τον τρόπο διαχείρισης του περιστατικού αυτού από τις διάφορες υπηρεσίες υγείας, όπως τα ασθενοφόρα, τα νοσοκομεία.


ΑΡΚΑΔΙΚΕΣ ΕΦΗΜΕΡΙΔΕΣ online: Απριλίου 2011\nΜέχρι τώρα ξέραμε ότι η πρώτη έντυπη εφημερίδα της επαναστατημένης Ελλάδας ήταν η «Ελληνική Σάλπιγξ» που κυκλοφόρησε την 1η Αυγούστου του 1821 στην Καλαμάτα, με συντάκτη τον γνωστό από την εκδοτική του δράση στη Βιέννη Θεόκλητο Φαρμακίδη.\nΑπό το «Αρκαδικό Βήμα» μια πολύ «ψαγμένη» έκδοση με έδρα την Τρίπολη, μάθαμε τώρα ότι η πρώτη χειρόγραφη εφημερίδα της επανάστασης κυκλοφόρησε στο Γαλαξίδι, χωρίς τίτλο, δύο ημέρες μετά την έναρξη της επανάστασης, στις 27 Μαρτίου 1821 με στόχο να παρακινήσει το λαό να ξεσηκωθεί κατά των Τούρκων…\nΔυστυχώς αυθεντικό φύλλο αυτής της έκδοσης δεν σώθηκε, πράγμα που θα ήταν άκρως εντυπωσιακό…\nΑς γυρίσουμε όμως στην «Ελληνική Σάλπιγξ», το ξύλινο τυπογραφείο στο οποίο τυπώθηκε, το έφερε στην Ελλάδα μαζί με άλλα εφόδια ο Δημήτρης Υψηλάντης τον Ιούνιο του 1821, όταν ήρθε να αναλάβει την αρχηγία του αγώνα «ως πληρεξούσιος του Γενικού Επιτρόπου» δηλαδή του αδελφού του Αλεξάνδρου.\nΕπαγγελματίας τυπογράφος βρέθηκε σχετικά εύκολα. Ήταν ο Κωνσταντίνος Τόμπρας από το Αϊβαλί της Μικράς Ασίας, που είχε τελειοποιηθεί ως τυπογράφος στο Παρίσι κοντά στο γνωστό τυπογράφο και εκδότη Αμβρ. Διδότο. Φιλοδοξία της «Σάλπιγγος Ελληνικής» ήταν να κυκλοφορεί κάθε δεύτερη μέρα. Κυκλοφόρησαν μόνο τρία φύλλα, τα οποία σώζονται και έπειτα σταμάτησε η έκδοσή της.\nΟι λόγοι διακοπής δεν είναι μόνο τεχνικοί, ο εκδότης Θ. Φαρμακίδης λάτρης της ελευθεροτυπίας αρνήθηκε να ενδώσει «εις το δεσποτικόν μέτρον της προεξετάσεως» δηλαδή της λογοκρισίας. Η δεύτερη έντυπη Ελληνική εφημερίδα ήταν ο «Ελληνικός Καθρέπτης» και εκδιδόταν στην πλούσια Ύδρα από τις 12 Οκτωβρίου 1821 μέχρι τις 22 Μαΐου 1822, με φροντίδες και έξοδα του λογίου ναυάρχου Ιακωβάκη Τομπάζη, ο οποίος είχε καταφέρει να δημιουργήσει ένα πρωτόγονο τυπογραφείο στο νησί. Δυστυχώς δε σώθηκε κανένα φύλλο και οι πληροφορίες που έχουμε είναι έμμεσες. Απ' αυτές συμπεραίνουμε ότι η εφημερίδα δημοσίευσε ειδήσεις, ιδίως ναυτικές, από τον Αγώνα.\nΗ διασημότερη εφημερίδα του Αγώνα ήταν τα «Ελληνικά Χρονικά». Η έκδοση και η επιτυχία της οφείλεται σε δύο σημαντικότατους φιλέλληνες, από τον Άγγλο συνταγματάρχη Λέϊσεστερ Στάνχοπ, απεσταλμένος του Φιλελληνικού Κομιτάτου, που το φθινόπωρο του 1823 έφθασε στην Ελλάδα, φέρνοντας εκτός από άλλα πολλά εφόδια, δύο τυπογραφεία και δύο λιθογραφεία.\nΟ Στάνχοπ ήταν θερμός οπαδός των φιλελεύθερων ιδεών και της ελευθεροτυπίας, γεγονός που τον έφερνε συχνά σε σύγκρουση με τον λόρδο Μπάιρον. Αφού περιηγήθηκε την Πελοπόννησο και τη Στερεά, οργάνωσε ταχυδρομική υπηρεσία, ίδρυσε νοσοκομεία, σχολεία κλπ. Το Δεκέμβριο του 1823 έφθασε στο Μεσολόγγι, όπου επέλεξε τον Ιωάννη Ιάκωβο Μάγερ ως εκδότη και συντάκτη μιας Ελληνικής εφημερίδας.\nΟ Μάγερ, που είναι ο δεύτερος φιλέλληνας που αναφέραμε, ήταν Ελβετός φοιτητής της φαρμακευτικής στη Ζυρίχη. Από το 1821, σε ηλικία 23 ετών, κατέβηκε στην Ελλάδα και εγκαταστάθηκε στο Μεσολόγγι, όπου έδωσε τον εαυτό του στην υπηρεσία του αγώνα. Αφού πήρε την Ελληνική υπηκοότητα και παντρεύτηκε Μεσολογγίτισσα, εργάστηκε ως φαρμακοποιός, πολεμιστής και κυρίως εκδότης, μέχρι τις 10 Απριλίου 1826, οπότε σκοτώθηκε στη διάρκεια της Εξόδου, ο ίδιος και η οικογένειά του.\nΜετά την απελευθέρωση του Έθνους από τον τουρκικό ζυγό και την εγκατάσταση της πρωτεύουσας στην Αθήνα, άρχισε να αναπτύσσεται η επαρχιακή δημοσιογραφία, η οποία, παράλληλα προς την Αθηναϊκή, έπαιξε σημαντικό ρόλο στα γεγονότα της περιόδου 1835-1862.\nΟι εφημερίδες αυτού του χρονικού διαστήματος στα μεγάλα επαρχιακά κέντρα αγωνίσθηκαν, εκτός των άλλων και για τα ζητήματα της υπαίθρου χώρας, τα οποία δεν έτυχαν του δέοντος ενδιαφέροντος εκ μέρους των αρμοδίων.\nΚαι τότε, όπως και τώρα, ο Επαρχιακός Τύπος δεν έπαυε να διατυπώνει το δίκαιο και να μάχεται για τα συμφέροντα των τοπικών κοινωνιών.\nΚεράκια που σβήνουν οι στιγμές μας....\nΑς κρατήσουμε το φως και την ζεστασιά τους,\nμέσα από τον δρόμο της προσφοράς και της αγάπης,\nακολουθώντας τα βήματα του Θεανθρώπου.\nΗ Δημητσάνα είναι μηνιαία εφημερίδα από την Αδελφότητα Δημητσανιτών.\nΠρώτο θέμα στην εφημερίδα είναι το επικείμενο και απαράδεκτο "κλείσιμο" του Σχολείου στην ιστορική πρωτεύουσα της Γορτυνίας την μπαρουτοκαπνισμένη Δημητσάνα...\nΚΛΕΙΝΕΙ ΤΟ ΓΥΜΝΑΣΙΟ\nΌλοι ανεξαιρέτως οι συμπατριώτες και οι φίλοι της Δημητσάνας θα πρέπει να εναντιωθούν στο κλείσιμο του Γυμνασίου της ιστορικής πόλης μας. Αν έχουν τη δυνατότητα να κάνουν παρεμβάσεις και να στείλουν επιστολές ή και e-mails στο Υπουργείο Παιδείας διαμαρτυρόμενοι για το κλείσιμο του Σχολείου μας.\nΗ ιερή πόλη της Δημητσάνας, που είχε τη φημισμένη Σχολή από το 1764, Κρυφά Σχολειά στα μοναστήρια της από την Άλωση της Κωνσταντινούπολης, και Σχολείο στη Μονή Φιλοσόφου από το 963 μ.Χ. για τον εκχριστιανισμό των Σλάβων, σήμερα, το 2011, κινδυνεύει να μην έχει ούτε Γυμνάσιο;\n* διαβάστε ολόκληρη την εφημερίδα στο:\nΗ Δημητσάνα είναι μηνιαία εφημερίδα από την Αδελφότητα Δημητσανιτών. Κάντε κλικ στις συνδέσεις παρακάτω να την δείτε σε μορφή pdf.\nΦεβρουάριος 2011 1.42 MB\nΙανουάριος 2011 1.09 MB\nΔεκέμβριος 2010 537.99 kB\nΝοέμβριος 2010 1.09 MB\nΟκτώβριος 2010 1.74 MB\nΑύγουστος 2010 1.24 MB\nΙούλιος 2010 1.35 MB\nΙούνιος 2010 644.18 kB\nΑπρίλιος-Μάιος 2010 1.04 MB\nΜάρτιος - Απρίλιος 2010 1.35 MB\nΝΕΟ ΔΗΜΟΣΙΟΓΡΑΦΙΚΟ ΒΡΑΒΕΙΟ ΑΠΟ ΤΗΝ ΕΥΡΩΠΑΪΚΗ ΕΠΙΤΡ...


Kαλοκαίρι #not: Η Μπέσσυ Αργυράκη στο τρέιλερ της πρωινής εκπομπής του OPEN (vid) | Έθνος\nΗ πιο #hot παρέα έρχεται με… φόρα, πολύ χιούμορ, χρηστικές ιδέες και διασκεδαστικά παιχνίδια\nΤΗΛΕΟΡΑΣΗ 12.07.2019 14:59\nΤελευταία Ενημέρωση 01.08.2019 14:25\nΗ νέα καλοκαιρινή εκπομπή θα κάνει πρεμιέρα τη Δευτέρα 15 Ιουλίου στις 10:00 π.μ. στο OPEN\nTο καλοκαίρι είναι η πιο ανέμελη εποχή του χρόνου: θάλασσα, παραλίες, ηλιοθεραπεία, ρακέτες, βουτιές, ηλιοβασιλέματα και βόλτες σε νησιώτικα σοκάκια και γραφικά καλντερίμια. Η Κατερίνα Ζαρίφη, ο Παύλος Σταματόπουλος και ο Ηλίας Γκότσης, φέτος το καλοκαίρι, λένε #not στα καλοκαιρινά κλισέ κι από τις 15 Ιουλίου γίνονται η πιο αγαπημένη καλοκαιρινή μας παρέα, όπου κι αν βρισκόμαστε.\nΕίτε κάνουμε διακοπές, είτε περνάμε τις ημέρες του καλοκαιριού στην πόλη και περιμένουμε πώς και πώς τη στιγμή να φτιάξουμε βαλίτσες, η Kαλοκαίρι #not παρέα θα δώσει την πιο δροσερή πνοή στα καλοκαιρινά πρωινά μας, κάθε πρωί στις 10:00, στο OPEN.\nΤο τρέιλερ της εκπομπής έκανε την εμφάνισή του στους τηλεοπτικούς μας δέκτες με guest εμφάνιση τη Μπέσυ Αργυράκη να τραγουδά ένα από τα πιο αγαπημένα της κομμάτια, «Κορμί και αλάτι».\nΗ Κατερίνα, ο Παύλος και ο Ηλίας έχουν μόνο ένα σκοπό: Να μας φτιάχνουν τη μέρα! Η πιο #hot παρέα έρχεται με… φόρα, πολύ χιούμορ, χρηστικές ιδέες και διασκεδαστικά παιχνίδια σε ένα καλοκαιρινό πρωινό με πολλές εκπλήξεις στην πιο #not κλασική καλοκαιρινή εκπομπή! Κατερίνα, Παύλος και Ηλίας έρχονται στο OPEN τη Δευτέρα 15 Ιουλίου στις 10:00 π.μ. για… Καλοκαίρι #not και κάνουν κάθε μέρα να μοιάζει… διακοπές.\nΜε λουλούδια, τραγούδι και πολύ κέφι έκανε πρεμιέρα η εκπομπή «Μεσημέρι #Yes» (vid)\nΚαλοκαίρι #Not: Το δίδυμο του OPEN όλο και πιο ψηλά!\nOPEN: Ζαρίφη, Σταματόπουλος, Γκότσης έρχονται με «Kαλοκαίρι #not»


Από τις εκδόσεις Ίκαρος κυκλοφορεί το βιβλίο γνώσεων για παιδιά «Προορισμός: Διάστημα» του Dr. Christoph Englert, σε εικονογράφηση του Tom Clohosy Cole και μετάφραση του Ηλία Μαγκλίνη. - Times News\nΠροορισμός: Διάστημα (Destination: Space)\nΜΕΤΑΦΡΑΣΗ: Ηλίας Μαγκλίνης\nΚΑΤΗΓΟΡΙΑ: Βιβλίο γνώσεων\nΣΧΗΜΑ: 26 x 29,5 εκ.\nΤΙΜΗ: 14,99 € (περιλαμβάνει ΦΠΑ 6%)\nΗΛΙΚΙΕΣ: από 7 ετών\nΚάθε βιβλίο περιλαμβάνει και μια μεγάλη αφίσα διπλής όψης.\nO Dr. Christoph Englert είναι καθηγητής Φυσικής στο Πανεπιστήμιο της Γλασκόβης. Γεννήθηκε το 1981 στη Νότια Γερμανία, και αφού ολοκλήρωσε σπουδές Φυσικής στο Πανεπιστήμιο Karlsruhe και το Ελβετικό Ομοσπονδιακό Ινστιτούτο Τεχνολογίας Ζυρίχης από το 2002 έως και το 2007, έλαβε διδακτορικό δίπλωμα στη Θεωρητική φυσική από το Πανεπιστήμιο Karlsruhe. Η έρευνα του Englert επικεντρώνεται στη φυσική των στοιχειωδών σωματιδίων και στις αλληλεπιδράσεις τους. Το Προορισμός: Διάστημα είναι το πρώτο του βιβλίο για παιδιά.\nΟ Tom Clohosy Cole γεννήθηκε στο Μπράιτον και είναι εικονογράφος με έδρα το Λονδίνο. Μετά την αποφοίτησή του από το Πανεπιστήμιο Kingston συνεργάστηκε μεταξύ άλλων με πελάτες όπως: The Guardian, The New York Times, Sunday Times και Morrisons. Ο Τομ βρίσκει έμπνευση στη ζωγραφική, τη φωτογραφία, τα ταξίδια και το Διάστημα.\n“Ο Αόρατος Άνθρωπος”: Καλλιτέχνης καμουφλάρεται πίσω από τα…...\nJack Black και Cate Blanchett μας καλούν σε...\nΤα παιδιά πάνε θέατρο φέτος τις γιορτές\nΚώστας Γαβράς: Οι πρόσφυγες δεν είναι εισβολείς, είναι...\nRoar Uthaug: «Το κύμα» // Κριτική κινηματογράφου\nΗ Γιάννα Βασιλείου live στο Πάρκο Ελευθερίας\nΗ κλιματική αλλαγή απειλεί μεσογειακά μνημεία- και στην...\nΘέματα Λογοτεχνίας [Τεύχος 56]: Αφιέρωμα στους Τάσο Λειβαδίτη...\nTEDxUniversityoftheAegean: Εξερευνώντας τις πτυχές ενός κόσμου | 18...\n«Καταφύγια του νερού» – Χρήστος Κεχαγιόγλου & Σωτήρης...


Χαμός με τον Νίκο Χατζηνικολάου και τον Κυριάκο Βελόπουλο: 'Σκοτώθηκαν' δημόσια! - Europost.gr\nΑρχική/STORIES/Χαμός με τον Νίκο Χατζηνικολάου και τον Κυριάκο Βελόπουλο: ‘Σκοτώθηκαν’ δημόσια!\nΧαμός με τον Νίκο Χατζηνικολάου και τον Κυριάκο Βελόπουλο: ‘Σκοτώθηκαν’ δημόσια!\nΑπίστευτες ατάκες από τον άγριο καυγά τους\nΧατζηνικολάου: Θα κάνετε χαρά αν εκλεγεί η Λεπέν.\nΒελόπουλος: Αυτό είναι δική σας ερμηνεία, όχι δική μου.\nΧατζηνικολάου: Δεν είστε υπέρ της εκλογής της; Είστε υπέρ της εκλογής Μακρόν;\nΒελόπουλος: Δεν με αφορά εμένα η εκλογή στη Γαλλία.\nΧατζηνικολάου: Δεν αφορά την Ευρώπη, δεν αφορά τη χώρα;\nΒελόπουλος: Κάνετε λάθος.\nΧατζηνικολάου: Δεν κάνω καθόλου λάθος, κύριε πρόεδρε. Παρακαλώ, να λέτε «έχω άλλη άποψη», να μη μας λέτε «κάνετε λάθος». Κατά τη γνώμη μου κάνετε λάθος εσείς, αλλά εγώ δεν το λέω γιατί είμαι ευγενής.\nΒελόπουλος: Εγώ πρέπει να μιλήσω, όμως.\nΧατζηνικολάου: Να μιλήσετε, αλλά μη μας κουνάτε το δάχτυλο ότι κάνουμε λάθος που λέμε ότι η εκλογή θα επηρεάσει την Ευρώπη και τη χώρα μας. Κατάργηση της κοινής αγροτικής πολιτικής εισηγείται η κυρία αυτή την οποία υποστηρίζετε.\nΒελόπουλος: Δεν την υποστηρίζω, εσείς το λέτε αυτό. Η κυρία Λεπέν κατά καιρούς έχει πει διάφορα ακραία –αντισημιτικά και τα λοιπά τα οποία πήρε πίσω. Το ίδιο έκανε και ο Τσίπρας στην Ελλάδα.\nΧατζηνικολάου (και Μακρή μαζί): Συγκρίνετε την Τσίπρα με τη Λεπέν;\nΒελόπουλος: Θα μας έβγαζε από τα μνημόνια με έναν νόμο και με ένα άρθρο, κύριε Χατζηνικολάου.\nΒελόπουλος: Θέλω να είμαι συνεπής σε όσα λέω.\nΧατζηνικολάου: Ναι, αλλά είστε και έτσι και γιουβέτσι. Και διακήρυξη με τη Λεπέν κάνουμε και μετά λέμε «δεν ξέρω αν θέλω να εκλεγεί».\nΒελόπουλος: Αν διαφωνείτε κύριε Χατζηνικολάου μπορούμε να το συζητήσουμε.\nΧατζηνικολάου: Και βεβαίως διαφωνώ. Εγώ δεν είμαι υπέρ χριστιανικής Ευρώπης. Είμαι υπέρ της Ευρώπης στην οποία ο καθένας θα έχει το δικαίωμα να πιστεύει ό,τι θέλει. Καταλάβατε κύριε τη διαφορά μας;\nΒελόπουλος: Μη μου κουνάτε κύριε το δάχτυλο.\nΧατζηνικολάου: Δεν σας κουνάω το δάχτυλο. Λέω τη γνώμη μου. Δεν με ρωτήσατε αν διαφωνώ με το περιεχόμενο της διακήρυξης;\nΧατζηνικολάου: Γιατί με ρωτάτε αν δεν θέλετε να απαντώ; Με ρωτήσατε και απάντησα.\nΒελόπουλος: Φιλολαϊκά μέτρα θέλετε κύριε Χατζηνικολάου;\nΧατζηνικολάου: Τι θα πει αυτό; Όλοι λένε ότι κάνουν φιλολαϊκή πολιτική.\nΒελόπουλος: Έχετε διαβάσει τη διακήρυξη κύριε Χατζηνικολάου;\nΧατζηνικολάου: Την έχω διαβάσει, ναι.\nΒελόπουλος: Δεν είμαι βέβαιος, αλλά…\nΧατζηνικολάου: Είμαι εγώ βέβαιος.\nΒελόπουλος: Είστε αιχμηρός απέναντί μου και σας απαντώ.\nΧατζηνικολάου: Δεν είμαι καθόλου αιχμηρός. Είστε εσείς πολύ προσβλητικός απέναντί μου σήμερα. Και δεν ξέρω γιατί. Τη μία μου λέτε ότι κάνω λάθος αν θα επηρεάσει το αποτέλεσμα των γαλλικών εκλογών την Ευρώπη, τη δεύτερη με ρωτάτε αν συμφωνώ ή διαφωνώ με το περιεχόμενο της διακήρυξης και όταν σας απαντώ ότι διαφωνώ θυμώνετε. Μη με ρωτάτε λοιπόν. Απαντήστε στις ερωτήσεις και μη με ρωτάτε. Δεν αντέχετε την αντίθετη γνώμη.\nΒελόπουλος: Κύριε Χατζηνικολάου γιατί μιλάτε έτσι;\nΧατζηνικολάου: Τι εννοείτε; Πώς μιλάω;\nΜια παλιά συζήτηση\nΟ Κυριάκος Βελόπουλος ανασύρει από τη μνήμη του μια παλαιότερη συζήτησή του στον Real fm. «Πριν τρεις μήνες μιλούσα στην εκπομπή σας για την Ουκρανία και με κοροϊδεύατε πάλι».\nΧατζηνικολάου: Εγώ σας κορόιδευα; Εγώ;\nΒελόπουλος: Ναι, είπατε δεν είναι σοβαρό θέμα, κύριε Χατζηνικολάου.\nΧατζηνικολάου: Είναι θλιβερό αυτό που λέτε, είναι ντροπή.\nΒελόπουλος: Θλιβερό είναι αυτό που κάνετε τώρα.\nΧατζηνικολάου: Εγώ σας διαψεύδω για μία ανακρίβεια που είπατε από το μικρόφωνο του σταθμού μας.\nΒελόπουλος: Είπατε «θα μιλάμε για την Ουκρανία τώρα; πάμε σε άλλα θέματα». Ακούστε την εκπομπή σας.\nΧατζηνικολάου: Με καταγγέλλει το Βελόπουλος! Είμαστε το μόνο ραδιόφωνο που τον βγάζει συνεχώς, που τον αφήνει να μιλάει με τις ώρες χωρίς να τον διακόπτει και ήρθε σήμερα να με καταγγείλει. Συγχαρητήρια κύριε Βελόπουλε.


Ο Λαμιακός Πόλεμος (323-322 π.Χ.): Η τελευταία προσπάθεια της Αθήνας να αναλάβει ηγετικό ρόλο στην πολιτική ζωή της Ελλάδας - Καλύτερη Λαμία\nHome » ΙΣΤΟΡΙΑ » Ο Λαμιακός Πόλεμος (323-322 π.Χ.): Η τελευταία προσπάθεια της Αθήνας να αναλάβει ηγετικό ρόλο στην πολιτική ζωή της Ελλάδας\nHome / ΙΣΤΟΡΙΑ / Ο Λαμιακός Πόλεμος (323-322 π.Χ.): Η τελευταία προσπάθεια της Αθήνας να αναλάβει ηγετικό ρόλο στην πολιτική ζωή της Ελλάδας\nΟ Λαμιακός Πόλεμος (323-322 π.Χ.): Η τελευταία προσπάθεια της Αθήνας να αναλάβει ηγετικό ρόλο στην πολιτική ζωή της Ελλάδας\nΟ θάνατος του Μεγάλου Αλεξάνδρου στη Βαβυλώνα.\nΟ θάνατος του Μεγάλου Αλεξάνδρου (323 π.Χ.) οδήγησε στον κατακερµατισµό της αχανούς αυτοκρατορίας του και στον εµφύλιο πόλεµο µεταξύ των φιλόδοξων στρατηγών του, οι οποίοι εποφθαλµιούσαν τον θρόνο του νεκρού στρατηλάτη. Επιπλέον, στο άκουσµα της είδησης του θανάτου του νεαρού βασιλιά, οι υποτελείς ελληνικές πόλεις επεδίωξαν την απαλλαγή τους από τη µακεδόνικη κυριαρχία.\nΟι εξεγέρσεις αυτές, οι οποίες ξέσπασαν σε όλη την αυτοκρατορία (ηπειρωτική Ελλάδα και Ασία), δηµιούργησαν ορισµένες νέες συµµαχίες µεταξύ των Ελλήνων και αναζωπύρωσαν παλαιές φιλοδοξίες των παρηκµασµένων πλέον πόλεων - κρατών, όπως της Αθήνας. Στο παρόν άρθρο περιγράφεται το ιστορικό πλαίσιο µέσα στο οποίο η Αθήνα συσπείρωσε τις περισσότερες από τις ελληνικές πόλεις εναντίον της µακεδόνικης κυριαρχίας, κατά τα πρώτα έτη µετά το θάνατο του Μεγάλου Αλεξάνδρου. Επίσης, παρουσιάζονται οι διπλωµατικές ενέργειες, καθώς και οι πολεµικές συγκρούσεις, οι οποίες έλαβαν χώρα την περίοδο αυτή. Τέλος, αναφέρονται τα άµεσα αλλά και τα έµµεσα αποτελέσµατα αυτής της σύγκρουσης, η οποία ονοµάστηκε «Λαµιακός Πόλεµος».\nΠρος το τέλος της βασιλείας του ο Μέγας Αλέξανδρος αποφάσισε την επιστροφή όλων των εξόριστων πολιτών των ελληνικών πόλεων στις εστίες τους. Οι πολίτες αυτοί είχαν εκδιωχθεί από τα δηµοκρατικά καθεστώτα εξαιτίας των φιλοµακεδονικών τους πεποιθήσεων. Από το ευνοϊκό αυτό µέτρο εξαιρούνταν οι καταδικασθέντες για εγκλήµατα του κοινού ποινικού δικαίου. Απώτερος σκοπός του ήταν ο προσεταιρισµός των εξόριστων αυτών οι οποίοι στην πλειοψηφία τους ήταν αντιδηµοκρατικοί.\nΟ θάνατος δύο σπουδαίων στρατηγών\nΤο φθινόπωρο του 323 π.Χ. ο Λεωσθένης ξεκίνησε την πολιορκία της ακρόπολης της Λαµίας. Ο Αθηναίος στρατηγός εγκατέστησε φρουρές σε διάφορα σηµεία γύρω από το κάστρο, από τα οποία ήταν πιθανή η διενέργεια εξόδου από τους πολιορκηµένους. Επίσης, κατασκεύασε µία βαθιά τάφρο περιµετρικά της ακρόπολης και διενήργησε αρκετές εφόδους προς τα τείχη, προσπαθώντας να εισέλθει στην πόλη. Οι προσπάθειές του όµως για την άλωση της Ακρόπολης δεν ευοδώθηκαν.\nΤα ενισχυµένα τείχη του φρουρίου και ο εµπειροπόλεµος µακεδόνικος στρατός, ο οποίος βρισκόταν πίσω από αυτά, απετέλεσαν ανυπέρβλητο εµπόδιο για τον συµµαχικό στρατό. Παρόλα αυτά ο Αντίπατρος ζήτησε συνθηκολόγηση υπό όρους από τον Λεωσθένη, αλλά ο τελευταίος αρνήθηκε κατηγορηµατικά απαιτώντας την πλήρη υποταγή των πολιορκηµένων. Ο Αντίπατρος αρνήθηκε και ο Λεωσθένης αποφάσισε τον πλήρη αποκλεισµό της ακρόπολης της Λαµίας από εξωτερικές ενισχύσεις, καθώς και την προετοιµασία του στρατού του για πιθανή αντιµετώπιση µακεδόνικων στρατιωτικών ενισχύσεων. Κατ’ αυτόν τον τρόπο ο Αθηναίος στρατηγός πίστευε ότι η πείνα θα γινόταν το ισχυρότερο όπλο του εναντίον των πολιορκηµένων.\nΗ συνοχή όµως των συµµαχικών στρατευµάτων άρχισε να διασπάται. Οι Αιτωλείς αποφάσισαν την επιστροφή τους στην πατρίδα τους, λόγω σηµαντικών εσωτερικών υποθέσεων, όπως ισχυρίστηκαν. Επίσης, κατά τη διάρκεια των οχυρωµατικών έργων των αθηναϊκών δυνάµεων ο Λεωσθένης κτυπήθηκε στο κεφάλι από την πέτρα ενός εχθρικού καταπέλτη και υπέκυψε στα τραύµατά του, δύο ηµέρες αργότερα.\nΟι Αθηναίοι όρισαν νέο αρχιστράτηγο τον Αντίφιλο, ο οποίος χαρακτηριζόταν ως συνετός και ανδρείος. Ο νεκρός Αθηναίος στρατηγός κηδεύτηκε µε τιµές, ενώ ο δηµοφιλής αντιµακεδόνας ρήτορας Υπερείδης εκφώνησε τον επικήδειο λόγο. Οι Αθηναίοι τίµησαν ιδιαιτέρως τον Λεωσθένη, ο οποίος «είχε δοξάσει την Αθήνα», τοποθετώντας την προσωπογραφία αυτού και των παιδιών του στο τέµενος της Αθηνάς και του ∆ιός στον Πειραιά. Στο αντίπαλο στρατόπεδο ο Λεοννάτος αποφάσισε να συγκεντρώσει στρατό και να εκστρατεύσει προς βοήθεια των πολιορκηµένων Μακεδόνων στη Λαµία. Ασφαλώς ο Λεοννάτος δεν επεχείρησε κάτι τέτοιο χωρίς αντάλλαγµα.\nΟ στόχος του ήταν ο θρόνος της Μακεδονίας. Η µητέρα του Αλεξάνδρου Ολυµπιάδα είχε υποσχεθεί στον Λεοννάτο την κόρη της Κλεοπάτρα, η οποία διεκδικούσε τον θρόνο του βασιλείου της Μακεδονίας.\nΩς εκ τούτου ο Λεοννάτος µετέβη στην Ευρώπη και στρατολόγησε περισσότερους από 20.000 πεζούς και 1.500 ιππείς. Τα στρατεύµατα αυτά, υπό τη διοίκηση του Λεοννάτου, κατευθύνθηκαν προς τη Θεσσαλία για να αντιµετωπίσουν τον συµµαχικό στρατό των Αθηναίων.\nΣτο άκουσµα αυτής της είδησης, οι πολιορκητές της Λαµίας εγκατέλειψαν την προσπάθεια τους για την άλωση της οµώνυµης ακρόπολης. Ακολούθως έστειλαν τις προµήθειες τους και τους µη µάχιµους άνδρες στην πόλη Μελίτεια και έκαψαν το στρατόπεδό τους.\nΕν συνεχεία αναδιοργανώθηκαν και ετοιµάστηκαν για να αντιµετωπίσουν τον στρατό του Λεοννάτου πριν αυτός φθάσει στη Λαµία και ενωθεί µε αυτόν του Αντίπατρου. Τα συµµαχικά στρατεύµατα αριθµούσαν περί τους 22.000 πεζούς και 3.500 ιππείς. Αξίζει να σηµειωθεί ότι εκτός από τους Αιτωλείς και οι στρατιωτικές δυνάµεις ορισµένων ακόµη ελληνικών πόλεων είχαν αποχωρήσει από τη συµµαχία και είχαν επιστρέψει στις πατρίδες τους.\nΤην άνοιξη του 322 π.Χ. οι δύο συγκρούσθηκαν στη Θεσσαλία. Το ιππικό των συµµαχικών στρατευµάτων επικράτησε του µακεδόνικου. Τον κύριο ρόλο στην ιπποµαχία αυτή είχε το θεσσαλικό ιππικό (2.000 ιππείς), επικεφαλής του οποίου ήταν ο Μένων.\nΟ Μακεδόνας στρατηγός Λεοννάτος έπεσε νεκρός στο πεδίο της µάχης, ενώ ο µακεδόνικος στρατός αποσύρθηκε στα γύρω ορεινά. Τότε τα συµµαχικά στρατεύµατα αποφάσισαν να µην καταδιώξουν τους αντιπάλους τους στα βουνά, λόγω του δύσβατου της περιοχής. Αντ’ αυτού ο Αθηναίος στρατηγός Αντίφιλος διέταξε την περισυλλογή των νεκρών και την ανέγερση τροπαίου σε ανάµνηση της νίκης τους. Την επόµενη ηµέρα ο Αντίπατρος ενώθηκε µε τις υπόλοιπες µακεδόνικες δυνάµεις.\nΣύµφωνα µε ορισµένους αρχαίους ιστορικούς η εξέλιξη των γεγονότων κατά βάθος είχε ικανοποιήσει τον Αντίπατρο, αφού είχε αποκτήσει έναν ακόµη µεγαλύτερο και αξιόµαχο στρατό από τον προηγούµενο αλλά και επειδή είχε σκοτωθεί ένας ακόµη επίδοξος διεκδικητής του θρόνου της Μακεδονίας (ο Λεοννάτος), στον οποίο απέβλεπε και ο ίδιος.\nΟ Μακεδόνας στρατηγός προτίµησε να µην έλθει άµεσα σε σύγκρουση µε τον εχθρό αλλά να ανασυντάξει τις δυνάµεις του. Γνωρίζοντας ότι το συµµαχικό ιππικό υπερτερούσε έναντι του δικού του, προτίµησε να κινηθεί µέσω των βουνών και να µεταβεί σε ασφαλείς περιοχές πέρα από τον Πηνειό, αναµένοντας τις ενισχύσεις από τον Κρατερό. Στο αντίπαλο στρατόπεδο ο Αντίφιλος παρέµεινε στη Θεσσαλία αναµένοντας την αντεπίθεση των Μακεδόνων.\nΚατά την αρχή του θέρους του 322 π.Χ. ο Κρατερός έφθασε στη Μακεδονία από την Κιλικία για να ενισχύσει τα στρατεύµατα του Αντίπατρου. Οι ενισχύσεις του γηραιού Κρατερού αριθµούσαν περί τους 6.000 Μακεδόνες στρατιώτες, οι οποίοι ήταν παλαίµαχοι συµπολεµιστές του Αλεξάνδρου, 4.000 Ασιάτες µισθοφόρους, 1.000 τοξότες και σφενδονήτες, καθώς και 1.500 ιππείς. Εν συνεχεία ο Κρατερός µε τον στρατό του έφθασε στη Θεσσαλία όπου ενώθηκε µε τις υπόλοιπες µακεδόνικες δυνάµεις και παραχώρησε οικειοθελώς την αρχηγία στον Αντίπατρο.\nΟ Κρατερός προέβη σε αυτήν την ενέργεια, παρά τη δυσαρέσκεια των στρατιωτών του, επειδή θεωρούσε τον Αντίπατρο ανώτερο του αφού είχε ορισθεί από τον ίδιο τον Αλέξανδρο ως στρατηγός της Ευρώπης. Επίσης, ο συνετός και πειθαρχηµένος Κρατερός, αρνήθηκε τον τίτλο του βασιλέα, όπως τον είχαν ανακηρύξει οι στρατιώτες του, θεωρώντας ότι η προχωρηµένη ηλικία του δεν του επέτρεπε να αναλάβει τέτοιες ευθύνες.\nΩς εκ τούτου οι µακεδόνικες δυνάµεις του Αντίπατρου, του Λεοννάτου και του Κρατερού αριθµούσαν περί τους 40.000 πεζούς στρατιώτες µε βαρύ οπλισµό, τους 3.000 τοξότες και σφενδονήτες, καθώς και 5.000 ιππείς. Ολοι αυτοί τελούσαν υπό τη διοίκηση του Αντίπατρου.\nΤο τέλος του πολέµου\nΠρος το τέλος του καλοκαιριού του 322 π.Χ., διεξήχθη η αποφασιστική µάχη µεταξύ συµµάχων και Μακεδόνων. Στην πρώτη γραµµή των συµµαχικών δυνάµεων παρατάχθηκε το θεσσαλικό ιππικό. Στην ιπποµαχία, η οποία ακολούθησε, οι Θεσσαλοί επικράτησαν των Μακεδόνων. Τότε ο Αντίπατρος προώθησε την πανίσχυρη µακεδόνικη φάλαγγα εναντίον του συµµαχικού πεζικού. Οι Μακεδόνες επεκράτησαν, προξενώντας µεγάλες απώλειες στους συµµάχους.\nΟ Λεωσθένης αναγκάστηκε να οπισθοχωρήσει, µη µπορώντας να αντιµετωπίσει την ορµή των Μακεδόνων. Οι σύµµαχοι, διατηρώντας τις γραµµές τους, οχυρώθηκαν σε µία πιο δύσβατη περιοχή, από την οποία µπορούσαν να αποκρούουν ευκολότερα τις µακεδόνικες επιθέσεις. Στο άκουσµα αυτής της είδησης οι Θεσσαλοί ιππείς υποχώρησαν, αφήνοντας το πλεονέκτηµα στους Μακεδόνες. Κατά την πρώτη ηµέρα της µάχης οι σύµµαχοι έχασαν περισσότερους από 5.000 στρατιώτες ενώ οι Μακεδόνες µόνον 130.\nΤην εποµένη ηµέρα οι δύο σύµµαχοι στρατηγοί, Αντίφιλος και Μένων, αφού συσκέφθηκαν, αποφάσισαν την έναρξη των διαπραγµατεύσεων µε τον Αντίπατρο για τη λήξη του πολέµου. Ο Μακεδόνας στρατηγός όµως αξίωσε όπως διαπραγµατευθεί µε κάθε πόλη χωριστά, προκειµένου να διαλύσει τη συµµαχία. Οι σύµµαχοι απέρριψαν την αξίωση του Αντίπατρου και ο τελευταίος κατέλαβε όσες θεσσαλικές πόλεις δεν µπορούσαν να προστατευθούν από τον συµµαχικό στρατό. Ως εκ τούτου οι πόλεις αναγκάστηκαν να διαπραγµατευθούν ξεχωριστά µε τον Αντίπατρο, ο οποίος τις αντιµετώπισε ευνοϊκά. Ο σκοπός του Μακεδόνα στρατηγού ήταν να απογυµνώσει από τους συµµάχους τους την Αθήνα και την Αιτωλία, οι οποίες ήταν οι ηγέτιδες δυνάµεις στον πόλεµο αυτό και οι πλέον εχθρικές προς τη Μακεδονία.\nΟ Αθηναίος ρήτορας και φανατικός αντιµακεδόνας, ∆ηµοσθένης. Αντίγραφο του ελληνιστικού αγάλµατος του Πολυεύκτου.\nΟ Αντίπατρος, αφού πέτυχε τον σκοπό του µε τη διάλυση της συµµαχίας, έφερε τα στρατεύµατά του εναντίον της Αθήνας στρατοπεδεύοντας στην Καδµεία της Θήβας. Τότε οι περισσότεροι αντιµακεδόνες Αθηναίοι (µεταξύ των οποίων συγκαταλέγονταν ο ∆ηµοσθένης και ο Υπερείδης) εγκατέλειψαν την πόλη.\nΟι Αθηναίοι είχαν περιέλθει, πλέον, σε πολύ δύσκολη θέση. Φοβούµενοι για τις εξελίξεις αποφάσισαν να στείλουν τον φιλοµακεδόνα ∆ηµάδη, µαζί µε τον Φωκίωνα, τον γέροντα (ήταν ήδη 74 ετών) φιλόσοφο Ξενοκράτη και µερικούς άλλους ως πρεσβευτές στον Αντίπατρο για να συνάψουν ειρήνη. Αξιολόγου είναι το γεγονός ότι ο ∆ηµάδης είχε καταδικαστεί τρεις φορές από τον ∆ήµο των Αθηναίων για τις φιλοµακεδονικές του πεποιθήσεις (κατά τον Πλούταρχο είχε καταδικαστεί επτά φορές), καθώς επίσης και ότι είχε στερηθεί των πολιτικών του δικαιωµάτων.\nΤότε ο Αντίπατρος τούς απάντησε πως έπρεπε «να θέσουν την τύχη της πόλεως τους στα χέρια του», όπως ακριβώς του είχε απαντήσει ο Λεωσθένης κατά την πολιορκία της Λαµίας. Οι Αθηναίοι, ανίκανοι και φοβούµενοι να αντιδράσουν, αποφάσισαν να παραχωρήσουν την εξουσία της πόλης τους στο Αντίπατρο. Σύµφωνα µε τον Παυσανία ο ∆ηµάδης και οι λοιποί οµοϊδεάτες του εκφόβισαν την Εκκλησία του ∆ήµου των Αθηναίων και έπεισαν τον Αντίπατρο να µη δείξει επιείκεια στην Αθήνα, τοποθετώντας φρουρές τόσο στην ίδια την πόλη όσο και σε άλλες συµµάχους της. Τέλος, ο ίδιος αρχαίος περιηγητής συµπληρώνει λέγοντας ότι «ποτέ στην Ελλάδα δεν έλειψε η νόσος της προδοσίας».\nΤαυτόχρονα οι Αθηναίοι αποδύθηκαν σε µία σύντοµη διπλωµατική προσπάθεια προκειµένου ο Αντίπατρος να επιδείξει επιείκεια προς αυτούς. Αρχικώς έστειλαν µόνο του τον Φωκίωνα για να διαπραγµατευθεί µε τον Μακεδόνα στρατηγό. Ο Αθηναίος πρεσβευτής είχε εξουσιοδοτηθεί να ζητήσει από τον Αντίπατρο να παραµείνει ο µακεδόνικος στρατός στη Θήβα. Ο Κρατερός όµως, ο οποίος συνόδευε τον Αντίπατρο, του απάντησε ότι κάτι τέτοιο ήταν ανέφικτο. Τότε µία δεύτερη πρεσβεία (απαρτιζόµενη από τον Φωκίωνα, τον ∆ηµάδη, τον Ξενοκράτη κ.ά.) εστάλη από τους Αθηναίους στον Αντίπατρο.\nΟ Μακεδόνας στρατηγός δέχθηκε την αθηναϊκή αντιπροσωπία, περιφρονώντας όµως τον φιλόσοφο και διευθυντή της Ακαδηµίας Ξενοκράτη. Οι όροι του Αντίπατρου για τη σύναψη της ειρήνης ήταν ιδιαίτερα επαχθείς. Σύµφωνα µε αυτούς, έπρεπε ο ∆ηµοσθένης και ο Υπερείδης να παραδοθούν στους\nΜακεδόνες, το δηµοκρατικό πολίτευµα της Αθήνας να µετατραπεί σε τιµοκρατικό, να εγκατασταθεί µακεδόνικη φρουρά στη Μουνιχία και να πληρώσουν οι Αθηναίοι σηµαντικές πολεµικές αποζηµιώσεις.\nΟι Αθηναίοι πρεσβευτές αναγκάστηκαν να δεχθούν τους όρους αυτούς θεωρώντας τους µάλιστα και «ως φιλάνθρωπους»! Μόνον ο Ξενοκράτης αντέδρασε, λέγοντας χαρακτηριστικά: «Οι όροι αυτοί είναι µέτριοι για δούλους, για ελεύθερους όµως βαρείς». Η συνθήκη αυτή συνήφθη την 12η Βοηδροµιώνος (Σεπτέµβριο -Οκτώβριο) του 322 π.Χ., δηλαδή την ίδια εποχή κατά την οποία τελούνταν τα Ελευσίνια µυστήρια. Το γεγονός αυτό απετέλεσε όνειδος και προσβολή για την Αθήνα, προκαλώντας θλιβερούς συνειρµούς στους πολίτες της. Επίσης, σύµφωνα µε τον Πολύβιο, ο Αντίπατρος µεταχειρίστηκε µε απαξιωτικό τρόπο τους Αθηναίους µετά την παράδοση τους.\nΣύµφωνα µε τον ίδιο πάντα ιστορικό, ο Μακεδόνας στρατηγός έστειλε στην Αθήνα αλλά και σε άλλες ελληνικές πόλεις «φυγαδοθήρες» για να συλλάβουν όσους αντιφρονούντες έβρισκαν. Μάλιστα απήγαγαν πολλούς από αυτούς από ναούς κατά τη διάρκεια της τελέσεως των θρησκευτικών τους καθηκόντων.\nΧάλκινος θώρακας οπλίτη (Αρχαιολογικό Μουσείο Ολυµπίας).\nΟι συνέπειες του Λαµιακού πολέµου - Επίλογος\nΗ εξέγερση των Αθηναίων κατά της µακεδόνικης κυριαρχίας διαίρεσε τον πολιτικό κόσµο της πόλης. Το τραγικό τέλος όµως των περισσοτέρων επιφανών Αθηναίων ήταν ο κοινός παρονοµαστής αυτής της περιόδου. Η κυρίαρχη πολιτική µορφή στην Αθήνα ήταν αναµφισβήτητα ο γηραιός στρατηγός Φωκίων. Αυτός δεν υπήρξε ποτέ αντιµακεδόνας αλλά διεκήρυττε την ουδετερότητα της Αθήνας. Συνετός και διορατικός, πίστευε ότι οι Αθηναίοι δεν έπρεπε να δρουν πέραν των δυνατοτήτων τους.\nΑπό την αρχή του πολέµου είχε επισηµάνει τη δυσκολία αυτού του εγχειρήµατος, θεωρώντας ότι ο µακεδόνικος στρατός ήταν από τους καλύτερους (αν όχι ο καλύτερος) της εποχής του. Τέλος, είχε έλθει σε σύγκρουση µε τον Αθηναίο στρατηγό και φανατικό αντιµακεδόνα Λεωσθένη.\nΟ Φωκίων, µάλιστα, υπερασπιζόµενος την πολιτική του είχε πει χαρακτηριστικά: «∆εν είναι λίγο οι πολίτες να θάβονται στα δικά τους µνήµατα», ενώ σχετικά µε τον Λεωσθένη είχε πει: «Οι λόγοι σου µοιάζουν σαν τα κυπαρίσσια, τα οποία ενώ φαίνονται µεγάλα και ψηλά, δεν καρπίζουν».\nΤέλος, οι διπλωµατικές ενέργειες του Φωκίωνα έπεισαν τον Αντίπατρο να µην εκτοπίσει τους Αθηναίους εξόριστους πέρα από τα Κεραύνια όρη (βουνά της Βορείου Ηπείρου) και το Ταίναρο, Εντούτοις, ο συνετός Φωκίων δεν απέφυγε το θλιβερό τέλος. Αφού αναµείχθηκε στις πολιτικές εξελίξεις στην Αθήνα, αναγκάστηκε να πιει κώνειο, σε ηλικία 84 ετών, τον Μάιο του 318 π.Χ.\nΤο γεγονός αυτό θύµισε στους Ελληνες αρκετά την ιστορία του Σωκράτη, όπως χαρακτηριστικά σηµείωσε ο Πλούταρχος. Οι Αθηναίοι είχαν καταδικάσει σε θάνατο τον στρατηγό, τον οποίο είχαν εκλέξει 45 φορές στο αξίωµα αυτό. Παρ’ όλα αυτά, λίγα χρόνια αργότερα, η Αθήνα τίµησε τον Φοκίωνα τοποθετώντας ένα άγαλµα του στην πόλη.\nΣάββατο 19 - Κυριακή 20 Ιανουαρίου 2008


ΣΑΚΟ ΚΑΙ ΒΑΝΤΣΕΤΙ: «Δεν πρέπει να αποθάνουν» - Εκτελέστηκαν στις 22/8/1927 - Ατέχνως\nΒρίσκεστε:Ατέχνως»Ιστορία»ΣΑΚΟ ΚΑΙ ΒΑΝΤΣΕΤΙ: «Δεν πρέπει να αποθάνουν» – Εκτελέστηκαν στις 22/8/1927\nΑπό Ηρακλής Κακαβάνης στο\t Αυγ 22, 2017 Ιστορία\n“Οι αθώοι εργάται Σάκο και Βαντσέτι δεν πρέπει να αποθάνουν εις την ηλεκτρικήν καρέκλα”.\nΜε αυτόν τον πρώτο τίτλο κυκλοφορούσε το φύλλο του “Ριζοσπάστη” στις 10 Αυγούστου 1927. Την προηγούμενη μέρα οι εργατικές οργανώσεις της Αθήνας είχαν κάνει διάβημα στην πρεσβεία των ΗΠΑ. Δώδεκα μέρες μετά η “Δικαιοσύνη” της χώρας των δημίων, όπως την είχε αποκαλέσει με τον υπέρτιτλό του ο “Ρ”, εκτελούσε, νύχτα, με ηλεκτρική καρέκλα τους Σάκο και Βαντσέτι. Εβδομήντα χρόνια πριν.\nΑντλούμε από το βιβλίο των Ρίτσαρντ Ο’ Μπόγιερ και Χέρμπερτ Μ. Μόρε με τίτλο “Η άγνωστη ιστορία του εργατικού κινήματος των ΗΠΑ” (έκδοση “Σύγχρονη Εποχή”) σημαντικές πληροφορίες για τότε.\n“Πού θα πήγαινα; Τι θα έκανα; Βρισκόμουν στη γη της επαγγελίας”.Αυτή η σκέψη συνόδευε τους μετανάστες, που φτάνοντας στην Αμερική στις αρχές του 20ού αιώνα, έβρισκαν την καταναγκαστική εργασία, τη σκληρή μεταχείριση, τους μισθούς πείνας, αφήνοντας πίσω τα όνειρα για δικαιοσύνη στη γη και στις συναλλαγές τους. Με τον ιδρώτα τους και τη διαφορά του μισθού τους – μειωμένο κατά το ήμισυ – από των ντόπιων λευκών εργατών, οι εργοδότες έβγαζαν δισεκατομμύρια. Και ήταν πάντα πρόθυμοι να συνεισφέρουν στις οργανώσεις που έτρεφαν την εξαιρετικά επικερδή επιχείρηση του διαίρει και βασίλευε. Πολλοί ήταν οι συνδικαλιστές, μαύροι και ξένοι εργάτες που δοκίμαζαν στο σώμα τους ακόμη, το μαστίγιο του επαρχιώτικου φανατισμού, που έτρεφε η εργοδοσία και η “Κου Κλουξ Κλαν” με δημόσιες εκδηλώσεις μίσους απέναντί τους, μεταμφιεσμένες σε πατριωτισμό. Μέσα σ’ αυτό το κλίμα έφτασαν στην Αμερική ο Σάκο και ο Βαντσέτι.\n“Είχαν κόκκινες δραστηριότητες”\nΟ Μπαρτολομέο Βαντσέτι αγαπούσε τον Πουτσίνι, ήξερε Δάντη και πίστευε βαθιά ότι τα βιβλία θα τον βοηθούσαν να ερευνήσει τα αίτια της διαφοράς ανάμεσα στα εκατομμύρια των εργατών που ξεθεώνονται στη δουλιά και στους λίγους που μάζευαν τσεκ. Ο Ιταλός μετανάστης, έφτασε στη χώρα, ξένος ανάμεσα σε ξένους, το 1908. Στη χώρα αυτή πάλεψε για μάθηση και ελευθερία, έμαθε πως η “ταξική συνείδηση δεν είναι μια φράση – επινόηση των προπαγανδιστών, αλλά μια αληθινή, ζωτική δύναμη και πως όποιοι νιώθουν τη σημασία της παύουν να είναι υποζύγια και μετατρέπονται σε ανθρώπινες υπάρξεις”. Στη χώρα αυτή γνώρισε τον συμπατριώτη του Νικόλα Σάκο,τον κοντό, μυώδη και όμορφο νέο, τσαγκάρη, με ασυνήθιστη όρεξη για ζωή και πάλη για την κατάργηση της δουλείας, της εκμετάλλευσης, του πολέμου. Στη χώρα αυτή, έμελλε και οι δύο, εβδομήντα χρόνια πριν, σαν σήμερα 22 Αυγούστου, να οδηγηθούν στο θάνατο.\nΕχθροί των θεσμών…\n“Είχαν κόκκινες δραστηριότητες και έπρεπε να πεθάνουν”,ήταν το σκεπτικό της θανατικής απόφασης των Α. Λόρενς Λόουελ,προέδρου του πανεπιστημίου Χάρβαρντ, Σάμιουελ Στράτονπροέδρου του Τεχνολογικού Ινστιτούτου της Μασαχουσέτης και Ρόμπερτ Γκραντ,συνταξιούχου δικαστή, τον Αύγουστο του 1927.\nΕξι χρόνια πριν, οι Σάκο και Βαντσέτι, θα κατηγορούνταν για ληστεία σε μια χρηματαποστολή στο Σάουθ Μπρέιντρι της Μασαχουσέτης, που είχε γίνει τον Απρίλη του 1920 και κατά την οποία είχαν σκοτωθεί δύο φρουροί. Εκτός από το φόνο στο Σάουθ Μπρέιντρι, ο Βαντσέτι κατηγορήθηκε και για μια αποτυχημένη απόπειρα ληστείας σε χρηματαποστολή στο Μπριτζγουότερ της Μασαχουσέτης, που είχε γίνει τον Δεκέμβρη του 1919. Ο οποιοσδήποτε προσεκτικός εξεταστής των υποθέσεων αυτών μπορούσε να δει καθαρά ότι ήταν αθώοι. Αλλωστε στην πρώτη δίκη του Βαντσέτι, ο δικαστής απευθυνόμενους στους ενόρκους είχε πει: “Ισως αυτός ο άντρας να μην έπραξε το έγκλημα για το οποίο κατηγορείται. Είναι όμως ηθικά ένοχος γιατί αποτελεί εχθρό των υπαρχόντων θεσμών της χώρας”.\nΟ Βαντσέτι που γύριζε στους δρόμους και πουλούσε ψάρια από τότε που μπήκε στη μαύρη λίστα για τη συμμετοχή του στην απεργία μιας βιομηχανίας σχοινιού, το 1916, έγινε στενός φίλος του Σάκο, όταν και οι δύο εναντιώθηκαν στον πρώτο Παγκόσμιο Πόλεμο. Αρνούμενοι να σκοτώσουν άλλους ανθρώπους σε μια τέτοια σύγκρουση έφυγαν μαζί με μια ομάδα Ιταλών αναρχικών για το Μεξικό και έμειναν εκεί όσο διήρκεσε ο πόλεμος. Η φιλία τους συνεχίστηκε κι αφότου γύρισαν στη Μασαχουσέτη. Εκτός από τις απεργίες δραστηριοποιήθηκαν και στην υπεράσπιση των αλλοδαπών, όταν οι συλλήψεις και οι απελάσεις πήραν τη μορφή σταυροφορίας. Το να είσαι ξένος έγινε επικίνδυνο, καθώς τα μανιασμένα πλήθη έβλεπαν στις επιδρομές το μέσο για τη διάσωση της Αμερικής. Οι Σάκο και Βαντσέτι συγκέντρωναν χρήματα, τύπωναν προκηρύξεις, οργάνωναν συγκεντρώσεις διαμαρτυρίας. Τα ονόματά τους βρίσκονταν στις μυστικές καταστάσεις του υπουργείου Δικαιοσύνης. Συλλαμβάνονται με προκηρύξεις στα χέρια τους το Μάη του 1920, οπότε είχαν οργανώσει συγκέντρωση για το θάνατο ενός φίλου τους Ιταλού τυπογράφου. Αρχικά η κατηγορία ήταν “επικίνδυνες ριζοσπαστικές δραστηριότητες”. Μετά εφευρέθηκαν η ληστεία και ο φόνος.\nΤον Ιούλη του 1921 ο δικαστής Θάγιερ θα αποφάσιζε ότι είναι ένοχοι για φόνο πρώτου βαθμού, καλώντας τους ενόρκους “να προσφέρετε τις υπηρεσίες σας με το ίδιο πνεύμα πατριωτισμού που έδειξαν οι στρατιώτες μας πέρα από τον ωκεανό”. Η ποινή που πρόβλεπε ο νόμος της Μασαχουσέτης ήταν εκτέλεση στην ηλεκτρική καρέκλα. Την ίδια χρονιά θα ξεκινούσε η μάχη για την ανατροπή της απόφασης, μια μάχη που διήρκεσε έξι χρόνια.\n“Δεν ήταν εκεί.. “\nΣτο μεταξύ με ένορκες καταθέσεις τους ο επικεφαλής του υπουργικού γραφείου της Βοστώνης και του ειδικού εκπροσώπου του υπουργείου, δήλωναν ότι οι ομοσπονδιακές αρχές γνώριζαν πως οι κατηγορούμενοι ήταν αθώοι, αλλά ήταν αποφασισμένες να τους οδηγήσουν στο θάνατο, λόγω των πολιτικών τους πεποιθήσεων. Και σημείωναν πως το έγκλημα του Σάουθ Μπρέιντρι ήταν δουλιά επαγγελματιών. Ενας νεαρός εγκληματίας, ο Σελεστίνο Φ. Μαντέιρος,που είχε καταδικαστεί σε θάνατο για φόνο, ομολόγησε: “Παραβρισκόμουν στο έγκλημα. Οι Σάκο και Βαντσέτι δεν ήταν εκεί”. Προτίμησε έτσι να παραιτηθεί από τη δυνατότητα να του χαριστεί η ζωή, καθώς για την υπόθεσή του είχε κάνει έφεση, παρά να παρακολουθήσει αμέτοχος την αδικία. “Είδα τη γυναίκα του Σάκο που ήρθε εδώ (σ. σ. στη φυλακή) με τα παιδιά και τα λυπήθηκα”, εξήγησε…\nΣτο μεταξύ απ’ όλο τον κόσμο, φίλοι της δικαιοσύνης και διάφορες οργανώσεις πραγματοποιούσαν διαδηλώσεις, συγκέντρωναν χρήματα για την υπεράσπιση των δύο αντρών. Στην ίδια την Αμερική, όμως, το 1926, η πλειοψηφία των Αμερικανών εμφανιζόταν να αδιαφορεί για την τύχη των Σάκο και Βαντσέτι. Ολοι έπαιρναν μετοχές. Τα συνδικάτα επένδυαν τα κεφάλαιά τους σε μετοχές, ομόλογα και ακίνητα. Περιορισμοί στις αγορές δεν υπήρχαν. Ποιος μπορούσε να σκεφτεί τους δύο Ιταλούς, όταν η “Ανακόντα”, η “Τζένεραλ Ελέκτρικ”, η “Τζένεραλ Μότορς” ανέβαιναν σχεδόν ώρα με την ώρα; Ομως, όταν το Ανώτατο Δικαστήριο της Μασαχουσέτης απέρριψε την έφεση των Σάκο και Βαντσέτι και ορίστηκε η μέρα εκτέλεσης, ο κόσμος σιγά σιγά και σε παγκόσμια κλίμακα αφυπνιζόταν. Εκατοντάδες προσωπικότητες έστελναν εκκλήσεις να μη χαθούν άδικα δυο ζωές. Ωσπου, ήρθε η μέρα της εκτέλεσης…\n“Δεν μπορεί να γίνει… “\n.. δεν πρέπει να το αφήσουμε να γίνει. Το δυνατό καρτερικό πρόσωπο του Βαντσέτι πίσω από τα σίδερα, η αγωνία του Σάκο για αυτούς που μένουν και βασανίζονται, για τη χαρά της λευτεριάς, ήταν η σιωπηλή κραυγή που έφτανε στ’ αυτιά και την καρδιά του απλού κόσμου. Μια κραυγή που απαιτούσε σαν απάντηση την απελευθέρωση. Που ξεσήκωσε άνδρες και γυναίκες, σ’ όλη τη Γη, από τα σιωπηλά σπίτια τους και τους οδήγησε το βράδυ της 22ης Αυγούστου, στο παραπέντε της εκτέλεσης, στους δρόμους των μικρών ιταλικών πόλεων, του Παρισιού, της Νέας Υόρκης, του Βερολίνου, του Λονδίνου, αλλά και σε επαρχιακές πόλεις κατά μήκος του Ρήνου, στις Αλπεις, στα παράλια της Μεσογείου, στους καταυλισμούς ανθρακωρύχων στα Βραχώδη Ορη και στις πάμπες της Αργεντινής. Που “προκάλεσε” απεργίες με εκατοντάδες χιλιάδες συμμετοχές στη Νέα Υόρκη, την Πενσιλβανία, το Κολοράντο, το Ιλινόις και το Νιου Τζέρσεϊ. Η Αστυνομία συνέλαβε διαδηλωτές στη Φιλαδέλφεια και το Σικάγο και συγκρούστηκε με 50.000 άτομα στη Γιούνον Σκουέαρ της Νέας Υόρκης.\nΣτη Βοστώνη έβρεχε καθώς μέσα στη νύχτα, το πλήθος με λυγμούς και με τη συνοδεία αστυνομικών γκλομπ, έσυρε τα βήματά του γύρω από τη Βουλή και σχημάτισε πομπή προς την πολιτειακή φυλακή, στην οποία είχαν τοποθετηθεί πολυβόλα και τη φρουρούσε η εθνοφρουρά. Αντρες και γυναίκες με πανό στα χέρια περπατούσαν συνέχεια κάτω από τους τοίχους της φυλακής και επαναλάμβαναν στον εαυτό τους: “Δεν μπορεί να γίνει, δεν μπορεί να γίνει”.Ξαφνικά τα φώτα της φυλακής τρεμόπαιξαν τρεις φορές. Η έννομη τάξη απαιτούσε και πήρε τις ζωές των Μαντέιρος, Σάκο και Βαντσέτι. Ομως, “αυτή η τελευταία αγωνία ήταν ο θρίαμβός μας. Τα λόγια μας, η ζωή μας, τα βάσανά μας, δεν είναι τίποτα! Η αφαίρεση της ζωής μας, της ζωής ενός καλού τεχνίτη παπουτσιών κι ενός φτωχού υπαίθριου πωλητή ψαριών, τα πάντα!”,έγραφε στη φυλακή, τέσσερις μήνες πριν την εκτέλεση ο Βαντσέτι.\nΤα φώτα της φυλακής ξανάρχισαν να λάμπουν. Το ίδιο και τα μάτια των ανθρώπων, από το κλάμα στη σκέψη πως η Γη είχε γίνει φτωχότερη, είχε κηλιδωθεί.\n“Να θυμάσαι Ντάντε… “\nΣτο κελί των μελλοθάνατων ο Σάκο θα έγραφε το τελευταίο γράμμα στον γιο του Ντάντε: “Λοιπόν, γιε μου μην κλάψεις, παρά να φανείς γενναίος και να παρηγορήσεις τη μητέρα σου. Οταν θέλεις να αποσπάσεις τη μητέρα σου από την απογοήτευση και τη συγκίνηση, να κάνεις αυτό που συνήθιζα εγώ να κάνω. Πήγαινέ την ένα μεγάλο περίπατο στην ήσυχη εξοχή, να μαζέψει αγριολούλουδα εδώ κι εκεί, να ξεκουραστεί κάτω από τη σκιά των δέντρων, πλάι στην αρμονία του κελαρυστού ποταμού και μέσα στη γλυκιά ηρεμία της μητέρας φύσης και είμαι σίγουρος ότι θα το χαρεί πολύ, καθώς κι εσύ είμαι σίγουρος. Ομως να θυμάσαι πάντα, Ντάντε, μην αφιερώσεις τον εαυτό σου μόνο στο κυνήγι της ευτυχίας… να βοηθάς τους αδύνατους που ζητούν βοήθεια, να βοηθάς τους κατατρεγμένους και τα θύματα, γιατί είναι οι καλύτεροί σου φίλοι. Είναι οι σύντροφοι που αγωνίζονται και πέφτουν, όπως ο πατέρας σου και ο Μπαρτολομέο αγωνίστηκαν κι έπεσαν… για να κατακτήσουν τη χαρά της λευτεριάς για όλο τον κόσμο”.\nΗ άγνωστη ιστορία του εργατικού κινήματος των ΗΠΑ ΗΠΑ Μπαρτολομέο Βαντσέτι Νίκολα Σάκο Ρίτσαρντ Ο' Μπόγιερ Σαν σήμερα 22 Αυγούστου Σύγχρονη Εποχή Χέρμπερτ Μ. Μόρε\nΠροηγούμενη δημοσίευση Σαν σήμερα 22 Αυγούστου\nΕπόμενη δημοσίευση ΕΝΑΣ «ΚΟΚΚΙΝΟΣ» ΠΕΡΟΥΒΙΑΝΟΣ ΑΠΡΙΛΗΣ